5

Tumasch
Laiva bain dir, scha que füss ün puchà vessast tü la butia vöda, hi, hi
Petrus
Psst, na uschè dad ot, il boss nun ha da savair tuot.
Tumasch
Hai, e lura n’haja halt bütschà a meis courin.
Petrus
Ed ingio? Quinta!
Tumasch
Tanter la laina.
Petrus
Haleluja! Que nun es neir fat puchà.
Tumasch
Ma porca, dess tuot esser ün puchà?
Petrus
Dai, quinta!
Tumasch
Lura n’haja fat sco cha barba Töna fa avant co cumprar üna vacha,
n’ha fat “l’abtasta”...
Petrus
Interessant, dai quinta! Ingio?
Tumasch
Tanter la stalla da las giallinas e quella dals chucals.
Petrus
Be uschè? (dapersai: che tottel!)
Tumasch
Crajast tü ch’eu cumpra il giat aint il sach? (muossa sülla s-chacla)
Petrus
(dapersai: Quist es ün vaira utschè) e lavurà hast eir?
Tumasch
Eu laiva, ma els han adüna tut davent.
Petrus
Chi, els?
Tumasch
Quels cullas “Überhosas”.
Petrus
Ha, ha! Tumasch, tü poust entrar in tschêl. Magdalena, muossa sia
nüvla!
Tumasch
Mumaint, è’la gronda avuonda? Eu n’ha nempe qua üna valisch
speciala.
Petrus
Schi muossa.
Tumasch
Be scha tü impromettast da na tour davent inguotta.

L-SKE 2-1_Divers sketschs_(vl)


6

Petrus
Che voust ch’eu piglia, eu n’ha plunder avuonda.
Tumasch
Co cha tü voust. Est sgür cha tü voust verer?
Petrus
Schi, schi, quai sarà alch be fouras.
Tumasch
(driva la s-chacla; i saglia oura üna bella giunfra)
Petrus
(sta stut) Haleluja, che pula! Magdalena: üna nüvla per trais!

***************** FIN *********************

L-SKE 2-1_Divers sketschs_(vl)


1

L-SKE 2-11
Anestesia

Persunas:
Professer Dr. Luoch
Assistent Dr. Dür
Paziaint Samuel Barblan
Duonna Rosetta

Dr. Dür
(cloma our da porta) Il bögl orb dal seguond plan es pront

Dr. Luoch (es davo la tenda) Esi aeter avuonda?

Dr. Dür
trais liters

Dr. Luoch Ok, jou riv (aintra) Aha, aha, quist vaina subit decis, n’he amo trais
operaziuns: amputar ün daintulin, scurznir ün’uraglia e gualivar ün
nas. (Doza il linzöl) Ma nua es il paziaint?

Barblan
(el d’eira mütschi davo il cautsch) Jou n’he temma, i farà sgüra mal,
jou nu vegn.

Dr. Dür
Ch’El as quieta, sar Barblan, i nu farà mal, ch’El am craja.

Barblan
Perche Til stuvess jou crajer? Es El ün’autorità medicinala? Jou less
sentir quai dal professer svess.

Dr. Luoch Jou! Jou poss dir ch’el nu badarà inguotta.

Barblan
Quai am disch El be per quietar. Ch’El güra!

Dr. Luoch El es pê co’ls kindels (cul dr. Dür) fa’l dormir!

Barblan
Ün mumaint. Sch’El nu güra lura nu vegni operà!

Dr. Luoch Mo bain, lura – jou gür

Barblan
Che güra’L?

Dr. Luoch Jou gür traja dainta ourasom la cua da la leivra.

Barblan
Quai nu basta. Ch’El güra sün Sia carriera.

Dr. Luoch Jou gür sün mia carriera

L-SKE 2-1_Divers sketschs_(vl)


2

Barblan
Es El maridà?

Dr. Luoch Schi

Barblan
Ch’El güra sün la sandà da Sia duonna.

Dr. Luoch Jou gür

Barblan
Uffants?

Dr. Dür
Uossa esi giò naiv avuonda, uossa vegni dormi!

Dr. Luoch Schi propi

Barblan
(as defenda) Jou nu vögl dormir, jou nu vögl. Cur cha jou dorm
sömgi terribel

Dr. Dür
Dormir, dormir

Barblan
Sar dr. Luoch m’imprometta’L almain da’m sdruagliar scha jou
sbrai aint il sön? Jou sbrai adüna „oh spejel“

Dr. Luoch Chi es „Spejel“?

Barblan
Ingün’idea. Jou til cugnuosch be our da meis sömmis. El am
perseguitescha adüna cun ün curtè avert. Jou prov da cuorrer davent
e sbrai „oh spejel, oh spejel“

Dr. Luoch Bun, jou Til sdruagl.

Barblan
Ch’El güra!

Dr. Luoch Ed uossa ch’El cumainza a dombrar, char ami. Lain vaira quant
inavant ch’El riva.

Barblan
Che voul quai dir? Jou d’eira in mia classa il meglder in
matematica. Jou n’he üna memoria collossala per cifras.

Dr. Luoch Va bain, va bain. Ch’El dia uossa ün pêr cifras.

Barblan
53, 846, 22

Dr. Luoch Che voul que dir?

L-SKE 2-1_Divers sketschs_(vl)


3

Barblan
Jou nomn cifras, sar Luoch

Dr. Luoch El dess dormir, na nomnar

Barblan
A uschè. Uossa sto’L be savair che ch’El voul: dormir obain
dombrar. A mai es que listess. 1,2,3 (be da bass) 4,5,6 (Dr. Luoch
cumainza l’operaziun, Barblan dà sbrais) 14, 15, 16

Dr. Luoch Char Segner. Perche nu dorma’L (Dr. Luoch crida bod)

Barblan
Forsa n’haja dormi l’ultima not massa bler.

Dr. Luoch Ch’El dombra!

Barblan
Nua d’eira rivà? Vezza’L uossa nu’m regord jou plü. El discuorra
massa bler. Quai am fa gnir tuot confus.

Dr. Luoch 24

Barblan
(sta sü) Na, na. Jou se be precis chi nu d’eira 24. Co as stuvess gnir
landroura cun quista confusiun cha Vus fais? So, jou cumainz cun
30

Dr. Luoch Per plaschair

Barblan
31, 32, 33 (be da bass) 34, 35 (uossa tascha’l)

Dr. Luoch A la fin (as sgoba sur il paziaint) Co ha’L nom?

Barblan
(dà ün sbrai) Samuel Barblan

Dr. Dür
(tira ün sagl) Jou vegn amo da sbatter

Dr. Luoch Aeter, aeter!

Barblan
(sta sü) Prosmamaing müd jou meis nom. A mai plascha ün nom
talian, savess El ün bel, dr. Dür?

Dr. Dür
Na, na ch’El dorma

Barblan
Sco ch’El giavüscha, 37, 38, 39, 200.

Dr. Luoch Che es quist darcho?

L-SKE 2-1_Divers sketschs_(vl)


4

Barblan
(ria da schloppar) Jou sursigl las cifras poch importantas, lura dormi
aint plü svelt, 300, 600, 1000. (El tascha)

Dr. Luoch Dieu lodà, uossa dorma’l.

Barblan
Sa’L dr. Luoch, jou sun eir bun in geografia. Jou cugnuosch tuot ils
ports da mar dal muond.

Dr. Luoch Pervia da mai.

Barblan
Athen, Bombay, port da Galle, Calcutta

Dr. Dür
Ch’El rafüda uossa cun quistas plufrarias

Barblan
(sta giò e subit sü) Panama, Acapulco

Dr. Dür
(da grit) Tascha! Giascha, toc tamberl!

Barblan
Malaga, Napoli, Haifa    Per plaschair far pront tuot per la controlla
dal dazi (tascha)

Dr. Luoch Uossa, svelt: skalpell, jod, forsch!

Barblan
(ria) Uh, na far sguozchas. Jou dorm amo adüna.

Dr. Luoch Che? Perche’

Barblan
Jou dorm be aint in meis tscharvè

Dr. Luoch (fa ün sbragizi) Aeter, aeter!

Dr. Dür
Quist nun es da crajer

Barblan
1500, 1700 (tascha)

Dr. Luoch Co ha’l El nom?

Barblan
Psst, jou dorm

Dr. Luoch A la fin. Uossa faina prescha (a dr. Dür) Her saira Til n’haja vis a
teater. Co ha’L chattà il toc?

Barblan
Bellezzas!

L-SKE 2-1_Divers sketschs_(vl)


5

Dr. Dür
(sta dret sü sco clappà ün tun)

Dr. Luoch Podmandzky d’eira da nar, nischi?

Barblan
Schi, da nar.

Dr. Luoch (guarda sün dr. Dür) Che, duos mais maridà e già ün’amia? Ai, ai.

Barblan
Amia sü o giò, oura cun quist bögl orb

Dr. Luoch Aeter, aeter! Porca la chica!

Dr. Dür
I nun es plü

Barblan
Oh spejel, oh spejel!

Dr. Luoch Dorma e tascha!

Barblan
(sta sü) Sgüra na, jou laiva be vaira sch’El am sdruaglia sco
impromiss. Que nun ha’L fat, uossa nu dormi plü!

Dr. Luoch Aeter, aeter

Dr. Dür
I nun es plü, jou croud in svanimaint. Quist es ün elefant. Mia
plazza es libra, lib, ib (crouda sül cautsch)

Dr. Luoch Spetta, jou prov amo cul martè da gummi. Ma che sturnizi, stoss,
stoss, dor, dor (crouda eir sül cautsch)

(Intant sta Barblan sü e fua vi da sia böglia)

Rosetta
(riva chantond) Aint in alp esa bella vita, aint in alp stun stu, stu.
Anguoscha, che fa El sar Barblan?

Barblan
Nu vezz’La, jou prov da lovar aint mia böglia. Quists duos qua han
sbuttatschà a mai. Bun cha jou nun he dormi. Uossa gessi a chà
sainza böglia

Rosetta
Possi güdar?

Barblan
Schi, gugent, duonna Rosetta. Ella pudess tgnair il bögl orb intant
cha jou met a lö il bögl gross

Rosetta
Ok, que saja far n’he bler vis sco cha que va

L-SKE 2-1_Divers sketschs_(vl)


6

Barblan
Bun, al lavur. Che laina far cun quel bögl lung?

Rosetta
Dr. Luoch stumplaiva e dr. Dür straiva

Barblan
Lura be dai: jou stumpl ed Ella stira, nischi ma chara?

Rosetta
E scha’l nun es lung avuonda?

Barblan
Que manchess amo. Vi da mai nun es inguotta massa cuort.

Rosetta
El cucca, el cucca, juhui! Che lunghezza. Che dessi far cun que
chi’d es massa lung, sar Barblan?

Barblan
Pervi da mai po’La morder giò. In quista pratcha esi da far tuot
svessa (cumainza a dar uondas) Jou stoss dor, dor, mir.

Rosetta
(chanta) Aint in alp esa bella vita, aint in a, al, a

Fa lö eir per mai, maa

Tuots dorman
Tuots groflan

L-SKE 2-1_Divers sketschs_(vl)


L-SKE 2-12

Üna bella blamascha

Da F. Schein

Versiun rumantscha da Hubert Venzin

Persunas:
Tania
Vendadra

Purtret dal palc:
(Üna stanza ingio cha Tania schminca per ir in sortida. Dürant cha Tania vegn
schmincada esa important cha’l public nu vezza sia fatscha)

Tania
 (cur chi vegn trat la tenda è’la vi dal telefonar) Ma cler Lisa. Hoz
ans inscuntraina. Schi quista saira…. Eu  sun güsta vi d’am far
pronta. -  Na  i nun es stat simpel, ma uossa til n’haja usche
inavant. Eu n’ha schon stuvü am sfadiar. Ma uossa til n’haja per
dal sgür. A quel tegna ferm.---- Eu nu sa sch’el ha ün’amia. Uossa
nu douvra’l plü ingüna. (ria) El guarda oura super ed ha ün lässig
auto.---- Peter Müller ha’l nom.—Ingioa? ---- Aint illa disco
„Laterna cotschna“. ( i sclingia) Tü…. eu sto pichar sü, id ha güsta
sclingià-----  Schi, eu quint lura daman co chi’d es i. ( i sclingia
darcheu) fin daman…. Chau Lisa. (ella picha sü il telefon e va a
drivir la porta)

Schi che giavüsch’la?

Vendadra
S-chüsai ma giunfra. Eu vegn da la firma da cosmetica „s-chacla
da culurs“ e vess jent da surdar ad ella ün pitschen regal. Il plü
nouv bellet pels levs. Il meglder dal meglder. Quel nu  pastrüglia
(schmiera) Eir na cun dar bütschs. (ella surdà a Tania ün pitschen
regal, mo quella as stordscha (cuntria), Bain, possa entrar?
Grazia.

Tania
Gratuit ha’la dit?

Vendadra
Natüralmaing. Quai es ün regal da reclama da la firma. Ed ultra da
quai daja amo ün trattamaint gratuit vi da vos corp luxurius.

Tanai
Ma eu sun güsta a fin. A las tschinch e mezza n’haja apunta ün
inscunter.

Vendadra
Mo, vo nu larat as inscuntrar uschea? Pigliai plazza. Quai vaina
bod fat.

Tania
Mo eu nu cumpr in cas nüglia. (ella sezza giò)

L-SKE 2-1_Divers sketschs_(vl)


Vendadra
Na – na, eu nu vend nüglia Quai es be reclama per nossa firma.

Tania
Schi? Lura es bun.

Vendadra
Davo nu’s cugnuosch’la plü. Ed ella es sgüra ingraziaivla per quist
pitschen trattamaint. Eu prouv da far il meglder dal meglder our da
sia fatscha.

Tania
(ha dubis da la chaussa) Schi, ma sch’ella manaja.

Vendadra
(piglia our da sia tas-cha ils utensils necessaris) Vo vaivat uschè
üna pel fina, mia chara. Quai fa grond plaschair da lavurar (intant
ch’ella discuorra mett’la sü crema e puder e schminca a Tania.
Ella lavura vi dals lefs e las survaschellas).

Sa’la i da duonnas chi fan tuot fos. Eu pudess quintar ad ella
chosas cha’ls chavels stan be dret sü. Sias survaschellas ston eir
survgnir tuot ün’autra lingia. Possa? Eh, as das-cha dumandar
ingio cha vo giaivat in sortida……. forsa a teater? Perquai fessa
dabsögn da tuot in auter make-up!

Tania
Na na, eu vegn a la disco e davo forsa amo in üna bar e
davooo…..

Vendadra
(interrumpa) schon bun…. Uschè precis nu vöglia savair.

Exact uschea am vaiva miss avant.

Tania
Che,  miss avant?

Vendadra
Miss avant co cha las survaschellas ston verer oura. Uossa han
ellas quel schlantsch delizius. ---

Tania
Quel schlantsch douvra schon, quai vaivat radschun.

Vendadra
Eu nu less esser indiscreta…. Mo ella nun es suletta quista saira?

Tania
Sgüra na.

Vendadra
Homens giuvens han jent ün ferm make-up.

Tania
Na, na… meis, quel signur es schon ün zich plü vegl. Intuorn ils
40. No ans inscuntrain hoz per la prüma jada.

Vendadra
Ah schi?

Tania
Dit tanter da no…. Quai es ün super hom. Ün da tgnair ferm.

Vendadra
Aha. Ma lura douvraina ün auter make-up. Ün cotschen delicat per
las massellas. Üna culur discreta per ils ögls ed ün…. Spettai, eu
pigl quist quia. Quist guarda oura fantastic. Quist fa miraculs.
Homens vegls vegnan tuot flaivels pro quista culur…. Quia amo
ün zich Uossa vaina bod. Quai es subit fat, uossa.

L-SKE 2-1_Divers sketschs_(vl)


Tania
Schi, impreschiunant.

Vendadra
Impreschiunant pro quellas culurs esa da dir chi tegnan fich lönch.
Cura as inscuntra ella a quist signur?

Tania
(guarda sün l’ura) Precis in üna mezz’ura.

Vendadra
Ah, fin la es quai bain süt: E cur ch’ella tuorna daman a bunura, as
poja far gio quai sainza gronds problems. Mo fin la tegnan quellas
culurs ed ella nu sto avair temma da ???. Quai es meis misteri per
sairas lungas cun signurs. Bain, uossa eschan uschè inavant.
Quai tegna grondius. (ella piglia sia tas-cha) Displaschaivelmaing
nu n’haja tut cun mai il mez per far giò la schminca. Mo daman a
bunura passa cun tuot. Da-scha giavüschar ad ella…..

Tania
(sta sü, as volva vers il public. Sia fatscha es culurida fich bain ella
guarda oura sco ün claun. Ella guarda aint il spejel ed es
disperada) Hai ai ai.????

Vendadra
(paketta sia roba e va vers la porta) Uschea mia chara…. Uossa
giavüscha üna bella saira. E ch’Ella salüda a Peter Müller per mai.

Tania
Ella til cugnuoscha?

Vendadra
Ma schi schi, quai es meis hom!!!

------------------------------------------------------

L-SKE 2-1_Divers sketschs_(vl)


L-SKE 2-13

Ingianà o imbruoglià?????

Versiun rumantscha da Hubert Venzin

Persunas: Carol, Tina
Lö d’acziun: In stüva pro Tina

Tina
(Sezza cun Carol a maisa)
 Uossa nu far uschè interessant la chosa. Che hom hast imprais a
cugnuoscher?

Carol
Ün super tip ta disch. Eu vaiva güsta postà ün cafè ch’el vegn e sezza gio
sper mai. Cur ch’el m’ha guardada m’es i las sgrischurs giò per la rain.
Ögls ha quel tip…..

Tina
E….. ha’l dit alch?

Carol
(as stordscha) sast vairamaing gnanca nu leiva.

Tina
(tuot stutta) Che! Nun hast vuglü?  (ria)

Tamberla! Tü stoust amo imprender üna pruna. Plü blers homens cha tü

imprendast a cugnuoscher e plü bleras experienzas cha tü poust ramassar
in tia vita. E che ha’l lura dit?

Carol
Nüglia! Sast eu til veiva schon vis ün’o tschella jada. Perquai n’um deira

dret co ch’el m’ha guardada.

Tina
Tü est üna cucca (ria). I nu’t es dret sch’ün hom at guarda. Be nu dir quai
ad ingün!

Carol
(ün pa gritta) Tü est üna! Che crajast tü vairamaing. Da quels hommens
han sgüra ün’amia o sun fingià maridats. Impustüt sch’els han eir amo
uschè ün auto da sport.

Tina
Eeee? La vita es düra. I’s sto tour l’occasiun sch’is ha fingià üna jada la
pussibiltà.

Carol
Quai nun es simplamaing na inandret sch’ün hom voul far la
cugnuschentscha e tü sast precis ch’el ha üna amia. Ed el ha üna, quai
am ha’l dit.

Tina
Damaja ha’l istess discurrü cun tai.

Carol
(Irritada) Schi ma bler plü tard….. E far plaschantinas sa quel….
(inamurada) e ballar sa’l…

Tina
Vaivat ballà insembel.

L-SKE 2-1_Divers sketschs_(vl)


Carol
Schi, ma a mai nu d’eira dret.

Tina
Uossa be schmetta da tour adüna resguard. Sia amia nu sarà alch special.
Uschea nun imprendast tü mai a cugnuoscher ün hom. Tü stoust
cumbatter.

Carol
Mo eu til n’ha bain imprais a cugnuoscher.

Tina
Eir schi nu’t eira dret.

Carol
Nun esa neir. Eu n’ha gnü üna nauscha conscienza. Che vessast tü fat,
ha?

Tina
(stutta) Eu? Che ch’eu vessa fat? Co be poust tü dumandar. Sch’eu vögl
imprender a cugnuoscher ün hom…….

Carol
Ma sch’el ha üna amia.

Tina
Che va quai pro a mai. Sch’eu plasch ad el plü bain schi po’l far a fin cun
tschella. Ha’l almain accumpagnà a tai a chasa.

Carol
El leiva mo eu n’ha dit cha quai nun giaja. Pensa be el vess inscuntrà a
sia amia.
Tina
 (ria da cour) Tü hast gnü temma. Quai nun es da crajer. Fast quint da til
inscuntrar darcheu?

Carol
Schi

Tina
Hoz?

Carol
(guarda süll’ura) In üna mezz’ura. No giain darcheu a ballar. Co cha quel
sa ballar…… ma eu nu sa sch’eu dess ir.

Tina
Co poust be esser uschè tucta. S’inclegia cha tü vast a ballar.

Carol
Manajast propcha? E…..

Tina
E…..e. Uossa be schmetta cun teis dubis. Tü nu stoust tour resguard sün
sia amia. Voul el vairamaing amo a quella. Uossa ch’el ha imprais a
cugnuoscher a tai.

Carol
El disch da na, ch’eu saja plü bella.

Tina
Es el inamurà in tai? (Carol da dal cheu) Ma lura nu staina a discuter plü
lönch. Tü vast, fini, basta!

Carol
(surleivgiada)
Scha tü vezzast quai uschea lura nu pudessast imprastar
a mai teis pullover cotschen.

Tina
S’inclegia!  Til voust güsta trar aint?

L-SKE 2-1_Divers sketschs_(vl)


Carol
Gugent! Cotschen es nempe sia culur preferida. E pudessa avair eir teis
mantel.

(da ad ella seis pullover, Carol til tira güst aint)

Tina
Pervi da mai. Eu stun inamöd be a chasa hoz. Va in stanza per davo. El
penda be davo l’üsch. (Carol va e tuorna subit cul mantel)

Carol
Quel va sco fat per mai. Eu t’ingrazch, Tina. Amo üna jada: Tü manajast
ch’eu dessa sainz’auter ir cun el in sortida…. sainza tour resguard.

Tina
Sainza tour resguard. No duonnas füssan plufras da laschar ir ün hom
chi’ns plascha.

Carol
Mo lura vegna uossa. Chau (ella va pro la porta)

Tina
Eu at giavüsch bun divertimaint. E pissera ch’el s’inamurescha in tai fin
davo las uraglias, inclet!

Carol
Quai e’l fingià. Eu sun uschè cuntainta cha tü est usche üna
chara
e
buna cun mai.

Tina
Pervi dal mantel e dal pullover?

Carol
Schi eir.  Ma a la fin finala vegna in sortida cun t e i s ami!

                                    --------------------------------------------------------------

L-SKE 2-1_Divers sketschs_(vl)


L-SKE 2-14

Eu stess dir alch a tai

Versiun rumantscha Hubert Venzin

(Il purtret dal palc exista our da trais sopchas da la vart dretta e trais sopchas da la
vart schnestra. Ella ed el as pozzan sur las spuondas da las sopchas e guardan vers
il public. Las spuondas fan suppuoner il giatter dal foss dals uors)

Ella:
 Che be cha quai es, quists uors aint in in quist foss… Nunesa
Christian?

El:
Schi

Ella:
Guarda la mamma, hast vis co ch’ella piglia quella carotta cun la
bocca.

El:
(ün pa seccà)  Schi

Ella:
Chi sa quantas carottas ch’ün uors maglia in ün di?

El:
Ma quai nu saja.

Ella:
Guarda tschel …. bod ch’el füss rodlà aint ill’aua… hast vis
Christian?

El:
(alb sco ün linzöl) Hei

Ella:
Tü nu discuorrast güsta bler. Adüna be schi e na.  At manca
alch?

El:
Mary, eu At stögl dir alch.

Ella:
Oh schi ! D’im Christian.

El:
Bun…….

Ella:
Eu spet fingià dalönch inan sün quai.

El:
Eu n’ha nempe….. ah Mary!

Ella:
Christian nu vezzast ch’eu n’ha schon …

El:
Id es vairamaing…..(vers il vaschin davo la terza sopcha) Che
manaja’l? Na, ingün idea quant vegls cha’ls uors sun. Quai
staivat dumandar al guardian…… schi schi, ed a revair.

Ella:
Christian, tü am laivast dir alch…. di uossa…. eu at rouv ti üna
jada. Tü vezzast bain ch’eu spet fingià lönch  sün quai.

L-SKE 2-1_Divers sketschs_(vl)


El:
Mo id es adüna inchün d’intuorn chi taidla.

Ella:
Lura giain davent da qua. Vè, giain a kino. La esa quiet. Nesa
lura am disch? Impromettast (m’impromettast??) Christian?

El:
Schi.

(Els sezzan in duos sopchas, forsa cun popcorn. Sco sch’els
füssan a kino)

Ella:
(davo ün mumaint) Tü, Christian…..

El:
Schi?

Ella:
Ün fil ün pa lungurus.

El:
E stüpid. Vairamaing nu til staina verer.

Ella:
Lura pudessast a’m dir. Ingün chi nu vezza e nu doda.

El:
Mary, quai es uschea. Hoz davomezdi…. (discuorra cul vaschin)

 Che, nu discuorrer massa dad ot. – Ch’el taidla üna jada, uschea
nu manglaivat gnanca gnir, chapi!

Ella:
Christian vè! No giain! (Els stan sü e fan sco schi vessan d’as
schmachar tras las lingias) Giain aint il üert da las rösas. La
nu’ns disturba sgüra ingün.

(El metta la terza sopcha ün pa da la vart. Els piglian plazza sün
tschellas sopchas sco schi sezzessan  sün ün banc)

El:
Quist üert da rösas es grondius!

Ella:
Ün mar da fluors. Che odur!  I’s vegn in ün stadi particular.

El:
Mmmm.

Ella:
Christian….

El:
Schi?

Ella:
Tü am laivast dir alch?

El:
Ma adüna darcheu passa inchün speravia.

Ella:
Quai nu va pro nüglia a tschella glieud. Di Christian, di!

El:
Eu nu sa co at dir.

L-SKE 2-1_Divers sketschs_(vl)


Ella:
Dessa at güdar?

El:
Bun, quai es uschea…. Hoz davomezdi…..

Ella:
Ma tü nu manglast far uschè lungas introducziuns. Eu sa che cha
tü am lessast dir.

El:
Bain lura…. (discuorra cun la sopcha daspera) Co? Las quantas
ch’id es? (guarda sün si’ura) Las ot e mezza. (Vers ella) Adüna
cur ch’eu vögl dir alch, vegn inchün tanteraint.

Ella:
Hei ed ün quart passà va nos auto da posta. No stain ir sül tram
scha nu lain perder l’auto. Ma amo avant am disch, nesa?

El:
Eu ta di aint il tram.

(Tuots duos stan uossa immez la tribüna. Ils mans tegnan els ad
aut sco schi as stessan tgnair vi d’ün s-chierp da’s tgnair. Els
balantschan vi e nan sco schi füssan aint in ün tram chi parta)

Ella:
Quist tram d’eira surchargià.

El:
No pudain esser cuntaints cha vain amo pudü gnir.

Ella:
(invers sco schi füss üna persuna sper ella)  Ch’el fetscha
attenziun! Zappai sün vos peis! (Vers el) Id es vaira! Spranza
rivain nus sün la posta a Niedermuhren!

El:
I va amo 10 minuts.

Ella:
Christian di uossa, mo da bass aint per l’uraglia.

El:
Davant tanta glieud? Impussibel.

Ella:
Mo lura aint il auto da posta, nischi?

El:
Sgüra.

(tuots duos sezzan sün duos sopchas. La terza es reservada per
il schofför da taxi)

Ella:
(vers il schofför) No giain a Niedermuhren.

El:
L’auto da posta es parti davant il nas.

Ella:
Uossa va’l a la fin eschan sulets.

El:
(tegna seis man) Mary….

Ella:
Oh Christian, a la fin am poust dir!

L-SKE 2-1_Divers sketschs_(vl)


El:
Schi, uossa at possa dir. Bain hoz davomezdi(guarda sülla
sopcha davant el) Guarda üna jada sün l’ura dal taxi.

Ella:
(guarda) E lura?

El:
Fingià quatter e settanta.

Ella:
In desch minuts eschan a chasa.

El:
(guarda amo üna jada sün l’ura)  Adüna inavant va l’ura amunt
per vainch raps!

Ella:
Ma na adüna inavant ma di tantüna ….

El:
Ses francs e sesanta. Scha quai va inavant uschea…

Ella:
Che importa uossa tschinch francs!

El:
Set francs e vainch.

Ella:
(spetta cun desideri sülla dumonda) Oh Christian…
El:
Bain schi lura! Hoz davomezdi pro’l foss dals uors….

Ella:
Quai am hast dit fingià almain desch jadas.

El:
(guarda darcheu sün l’ura dal taxi) Desch francs e tschinquanta!
Eu craj cha quel am voul ruinar. Sast che, quist toc giaina e pè e
lura
….

Ella:
(cun plaschair) E lura am disch….

El:
Automobilist…. Ch’el ferma quia! Il reist giaina a pè. (el til da ils
raps e tuots duos sortan dal taxi e van darcheu immez il palc)

Ella:
Che bellezza da dir a spass la not tras il god!

El:
Schi propcha

Ella:
Uschè tuot sulets, be no dos. Gnanc’ün utschè chi chanta. Uschè
quiet, uschè romantic. Uossa füssa il dret mumaint per dir a mai,
nevaira Christian?

El:
Schi, uossa at stöglia dir!

Ella:
Eu sun uschè furtünada… che am lessast dir, Christian?
Vairamaing saja, ma eu vuless dudir quai da tai… (El suspüra)
Cur cha no d’eiran hoz davomezdi pro’l foss dals uors….

El:
E che vessa…

Ella:
Christian….!

L-SKE 2-1_Divers sketschs_(vl)


El:
(confus) …… vessa bod bruschà cun mia cigaretta a quel
daspera üna vaira foura aint in seis mantel.

**************************************************************

L-SKE 2-1_Divers sketschs_(vl)


L-SKE 2-1_Divers sketschs_(vl)


1

L-STÜ 2-1
Ricky Bilboa
per pacas üna legenda

cumedgia criminala
da Christof Stückelberger

tradüt in surmiran
da Moscha Jegher-Camen

adattà in vallader
da Gian Caviezel e Claudio Melcher
Sent, gün 2012

L-STÜ 2-1_Ricky Bilboa_(vl) y


2

Cuntgnü:

Sül chantadur da pop Ricky Bilboa vegn fat ün attentat sül palc. Grazcha ad üna schurnalista
ingaschada as po Ricky zoppar ün tempet aint in üna cumünanza d’abitar da duonnas. El
declera ch’el chantess vairamaing bler plü gugent operas.
I s’ha muossà cha Ricky vess gnü da gnir eliminà da seis agen management per far our dad
el üna legenda. (Elvis-like) Schabain cha Ricky dà davo a seis agen schef da dar ün ultim
concert e’s metta uschè in privel da vita, reuschischa a las duonnas da la cumünanza,
surtuot a Claudine, da salvar a Ricky e da surdar ils aschaschins a la pulizia. Claudine, chi
refüsaiva al cumanzamaint a Ricky veementamaing, ed il star dvaintan ün dret pêr.

Persunas
Firma da discs

Ricky Bilboa
star da pop, chi less insè esser chantadur d’opera

(scolar stuvess savair chantar)

Bugs
accumpagnader da Ricky als concerts

Bunny
accumpagnader da Ricky als concerts, vaira suord, uschè chi dà

suvent malinclettas

Belushi
manager da Ricky, fich ambizius. Adüna tschop, cravatta e

chapè

Bosshard
schef da la firma da discs. Ha difficultà dad incleger  tschertas

chosas

Secretaria

Ripper
ün morder pluffer

Capone
ün zich plü intelligiaint co Ripper; manader dal duo

Cumünanza d’abitar da duonnas

(ston savair ballar sül palc, cuort)

Jasmine
schurnalista emanzipada, resoluta

Claudine
buna tipa, ödiescha ils homens, plü tard inamurada in Ricky

Natascha
ha gugent ils homens, sincera, da manster flight attendant

L-STÜ 2-1_Ricky Bilboa_(vl) y


3

3 teenagers

(fans da Ricky, stantusas, seccantas)

Vanessa

Jessica

Melissa

Oters:

Steve Dallas
chantadur da pop, concurrenza da Ricky

Hesselbarth
cumissari

Rinderknecht
inspecter

Vendagazettas e portaplacats

L-STÜ 2-1_Ricky Bilboa_(vl) y


4

PRÜMA SCENA

Belushi, il manager da Ricky Bilboa, cumpara davant la tenda ed annunzcha l’arriv
da seis idol. Il public doda üna prouva musicala da Ricky e da sia gruppa, infin cha
Ricky vegn feri leivmaing d’ün attentader.

Belushi:
Duonnas e signurs, eu, John Belushi da Star Records, sun
superbi da’s pudair preschantar hoz sün quist palc ün dals
plü gronds stars da pop da nos temp! Schi, da vaira, el es
propcha quia. Il rumpacours, il schnuizi da tuot ils homens
maridats, il sömmi da tuot las duonnas. Suvent ha’l dit giò
seis concerts l’ultima minuta – hoz però na. El es quia - vos
favorit, Ricky Bilboa…..

(La musica cumainza a sunar. Il public splatta culs mans,
Ricky vain sül palc, salüda al public. Inchün bütta sü üna
rösa o üna bes-cha da plüsch sül palc. I seguan duos o trais
minuts musica da rock da CD ….)
Ricky e seis musicists Bugs e Bunny fan sco schi füssan sül
punct culminant dal concert. Ricky fa ün gest sü pel public
d’applaudir, quai cha tuots fan lura eir. Davo ün mumaint as
doda ün tun davovart aint illa sala. Ricky e Bugs as büttan
per terra. Bunny suna inavant. I vegn s-chür. Tanter il public
as vezza duos persunas a cuorrer vers l’üsch. Bugs as
remetta sco prüm. Bunny craja amo adüna cha’l concert
giaja inavant. El suna inavant sainza as laschar disturbar.

Bugs:
Hei, Bunny, schmetta, nun hast badà che chi’d es capità?

Bunny:
Che esa capità, Bugs?

Bugs:
Schluppettà, inclegiast, schluppettà.

Bunny:
Aha, starnüdà, - viva.

Bugs:
O, tü talpa, schi, schi, üna düra nusch quist Showbusiness.
Forsa vessa listess stuvü gnir “Stuntman” per Rambo.

(Belushi tuorna darcheu sül palc. El para d’esser fich
temmantà. El masüra il puls a Ricky. Ma Ricky nu’s mouva.
El nun es natüralmaing na mort, ma el es plüchöntsch ün
cloder e sta perquai sco sturni.)

Belushi:
Che povra miseria, la plü gronda legenda da pop da tuot ils
temps es morta. Ricky, ma quai nu po esser vaira. Meis char
Ricky, am dodast, teis manager chi voul be il meglder per
tai? Tü nu’ns das-chast bandunar. Bainbod cumpara teis
nouv hit “almost like paradise”. Quel cumpara natüralmaing
listess. Fans, no lain pisserar cha Ricky viva inavant, nempe

L-STÜ 2-1_Ricky Bilboa_(vl) y


5

in nos cours. El cumprarà in tuot las gazettas, no da Star
Records daran oura CDs in algordanza dad el. Quai es cler.
Ed uossa it a chasa. La show es finida. It, it, it – Schi, eir vo.
(I vain quiet.)

(Ricky as mouva, dà ün tuoss. Lura as tschainta’l, tegna seis
cheu, sco sch’el vess mal e cumainza a discuorrer
lamentond. Belushi sta là, sco scha Ricky füss resüstà. La
cigara til crouda our da bocca.)

Ricky:
O Dieu, che miseria. Fingià il seguond attentat sün mai infra
ün mais. Eu sun Ricky e na Rambo. Ün chantadur ed ingüna
schaibgia.

(el tegna seis bratsch cun ün man, contaimpla il man e vezza
sang.)

Sang, oh, els m’han toc. Suna mort?

Belushi:
(irrità) Na, sco chi para vivast amo, e quai davo chi s’ha trat
sün tai. Ün miracul!

Ricky:
Id han provà, schi. Üna striblada, ün sgraffel, na üna plaja
profuonda, ohh, eu patisch.

Belushi:
Na, els nu t’han toc. Oh, che furtüna. Oh, eu sun uschè
cuntaint. Meis char Ricky, mia superbgia, meis chapital!
Cha’l diavel porta! Eu sun fich consternà.

Ricky:
Ed eu sun stanguel mort. Belushi, Bugs e Bunny, sorti tuots
per plaschair, eu douvr ün mumaint per mai. Davent,
scappai!

(Tuots van. Ricky sta ün mumaint sulet, fin cha Jasmine
aintra.)

Ricky:
Perche n’haja vairamaing talent? Eu nu sun bain na uschè
ün “Hitparadenheini” chi’s sto laschar schluppettar da fans
primitivs sün ün palc, sco üna muntanella dürant il temp da
chatscha.

(Pro l’ultima frasa cumpara Jasmine sül palc. Ella vezza a
Ricky chi’d es amo adüna sezzà giò immez il palc. El
simulescha plüchöntsch co quai ch’el patischa. Sco
schurnalista furbra nun ha’la ingüna cumpaschiun.)

Jasmine:
Che es El lura, scha na ün “Hitparadenheini”?

Ricky:
Ch’Ella am dia plüchöntsch chi ch’Ella es. Üna sour
d’amalats? Svelt, eu perd sang.

Jasmine:
Eu sun schurnalista, eu laiva vairamaing far ün’intervista cun
El davo il concert, e quel sarà uossa bain a fin?

Ed El nu m’ha amo na respus a mia prüma dumonda. Che es
El lura, scha na ün “Hitparadenheini”?

L-STÜ 2-1_Ricky Bilboa_(vl) y


6

Ricky:
(perplex). Eu sun insè ün chantadur d’operas scolà. Ella ha
dudi inandret, ün chantadur d’operas stübgià. Eu nu poss plü
dudir quist cratschlöz da pop. (imitescha üna da sias
chanzuns) Quia chanta playback, be mouver ils lefs, quai es
tuot, ma eu n’ha talent. Forsa suna aint illa prosma vita ün
chantadur dad operas. Il plü gugent murissa.

Jasmine:
Bod füssa'L mort. Ma uschè svelt nu’s moura, e da tschella
vita nu’m fidessa massa. Forsa füssa'L lura…. (stübgia)… ün
verm da plövgia e lura nu pudessa'L sgür na chantar
chanzuns d’operas.

Ricky:
Quai nu füss bun, ma amo plü gugent co esser ün
“Hitparadenheini”. Eu n’ha avuonda. Eu nu less simplamaing
plü cooperar. Meis manager am sforza. Eu stuvess svanir
per ün tempet.

(Trais teenagers siglian sül palc.)

Vanessa:
El viva, nun es amo mort. Ricky, eu less ün autogram!

Ricky:
Che nosch sömmi!

Melissa:
Eu less ün autogram sül frunt!

Vanessa:
Ricky, am dà ün autogram sülla spadla!

Jessica:
Oh, schi, eu less üna suottascripziun sül…(muossa sül chül.)

Ricky:
Davent da quia!!

Melissa:
Oh, che cool, el discuorra cun no. Eu sun buna da leger giò
tuot da seis bels lefs. El am less bütschar.

Ricky:
Davent, subit, dai, avanti!

Vanessa:
El discuorra dafatta talian, che romantic.

Jasmine:
(stumpla davent ed oura ils teenagers.) Stop, uossa basta,
Ricky douvra pos.

(a Ricky) Uossa Til inclegia. Ch'El vegna ün temp pro no, no
eschan üna cumünanza d'abitar da duonnas. Nossa stanza
da giasts es adüna libra.

Ricky:
Pudessa propcha abitar ün temp pro Ellas? Nu daja là
ingüns managers ed ingüns fans??

Jasmine:
Be no. L'unica cundiziun: Be eu n'ha in avegnir il dret
exclusiv da Sias intervistas.

L-STÜ 2-1_Ricky Bilboa_(vl) y


7

Ricky:
Quai am es plü co dret. Oh, co ch'eu ödiesch quists
schurnalists impertinents. Plü gugent be amo ad Ella impè
d'ün'intera scossa. Paparazzis!

Jasmine:
Grazia fich. - Ma uossa ans staina bod dar dal tü. Eu sun
Jasmine.

Ricky:
Ed eu Ricky.

Jasmine:
Ah, na. Che cha tü nu dist.

SEGUONDA SCENA

(Ün venda gazettas davant il palc)

Venda gazettas:
Fich special, fich special, star da pop Ricky Bilboa es svani
davo ün attentat na reuschi. (el repeta.)

(purtret da la scena 1)

(Ils duos bandits Ripper e Capone as dispittan pervi dal
attentat na reuschi sün Ricky. Capone chamina inquiet via e
nan. Ripper, in tenuta da culpabel, sta salda.)

Capone:
Che chajinchotscha, tü nu tockessast gnanca üna vacha
sch'ella tgness seis frunt davant tia flinta. Gnanca in bacharia
nu's pudessa dovrar a tai. Eu n'ha preparà tuot
perfettamaing; l'arma, l'urari, la via e l'auto per scappar -
sainza dubi, tuot perfet. - Il - na, eu nu douvr gugent quist
pled, ma - il delict perfet. Ma signur Ripper tocca speravia e
ruina tuot.

Ripper:
I'm displascha. I'm displascha fich. (superbi) Ed listess ha'l
tschüf üna stribladina, signur Capone.

Capone:
Üna striblada! Il "Schnulzenheini" viva impè d'esser mort!
Nos incumbenzader sarà nar sco üna zappa. Sch'el ans vess
insomma amo da dar ün job, schi lura ans pajarà'l sgüra plü
pac.

Ripper:
Eir eu nu sun cuntaint cullas circunstanzas da lavur, impustüt
na cul temp da lavur. Id es fingià passà las ot e Ricky Bilboa
es svani.

Capone:
Quai vegn amo pro. No til stain tscherchar. El po esser
dapertuot. Hast fingià tscherchà üna jada ün'aguoglia aint in
ün mantun da fain?

L-STÜ 2-1_Ricky Bilboa_(vl) y


8

Ripper:
Ma che plufraria. Chi tschercha fingià ün'aguoglia aint in ün
mantun? Ün'aguoglia nun es bain nüglia da special. Quella
nun es sgür na renomnada.

Capone:
(pensa) Hey Ripper, tü nun est gnanca uschè pluffer. Mo
bain, forsa listess, in mincha cas m’hast manà sün üna
bunischm’ idea. Ün nar chatta ün'aguoglia eir aint in ün
mantun.

Ripper:
Che ha quai da chefar cun Bilboa, Capone?

Capone:
Ricky ha üna pruna fans mez nars. Fans san adüna ingio
cha lur idol as rechatta. E schi nu san listess na, schi til chat
eu bainbod.

Ripper:
E lura - est tü ün fan da Ricky?

Capone:
Na in quista vita, sgürischem na. Da quels daja avuonda, no
stain be survagliar ün pêr da seis teeniegirls-fans. Sgür chi
nu va lönch chi til chattan.

Ripper:
Tü est genial, Capone. I's bada bain chi da no duos chi ha
alch aint il cheu. Ma a la fin finala saja schluppettar ed alchet
n'ha eir eu aint il cheu. Tschella jada poust tü far la merda.
Tü sast bain eir trar ed eu riv lura la porta.

Capone:
Sgürischem na. Crajast ch’eu less ir sülla via fosa??

TERZA SCENA

(Venda gazettas davant la tenda)

Venda gazettas:
Fich special, fich special. Ingüns stizis da Bilboa. Rapimaint
nu vegn exclus.

(Ricky pro la cumünanza da duonnas. Üna duonna davo
tschella cumpara. Il prüm Natascha, davo Claudine, chi nu
po star oura a Ricky e sco ultima Jasmine. Ricky as sdaisda
güsta sül canapè.)

Ricky:
Ma ingio sun eu insomma? (struscha ils ögls e suosda.)

Ah, schi, aint illa cumünanza d'abitar da duonnas. Jasmine,
la schurnalista m’ha dat ün lö sgür. Eu sun ün asilant da pop.
Quia am saja eir amo remetter. Quia nu daja sgürischem
ingüns managers e fans stantus e seccants.

Natascha:
Hallo-ho. Ma chi vaina be mâ quia? Est tü forsa crodà giò da
tschêl? Vau, quai es bain il renomnà Ricky Bilboa. Ooolala.
Char pascha, eu sun Natascha, la materia dals sömmis…

L-STÜ 2-1_Ricky Bilboa_(vl) y


9

Ricky:
(perplex) Eu...

Natascha:
Tü nu stoust dir nüglia, meis char, quia est rivà pro las
drettas. Eu leg tuot teis giavüschs giò da teis ögls. Eu sun
teis plü grond fan. Tü m’hast mancà uschè ferm!

Ricky:
Ma eu nu Tilla n'ha amo mai vissa?!

Natascha:
Güst perquai!

Claudine:
(aintra e sta salda da la temma, sbraja.)

Aiih, ün hom, sün nos canapè es ün hom. Chi ha portà a quel
nan quia? Natascha, svanischa subit cun quel! No vaivan fat
giò cha quia nu vegnan aint ingüns chans ed ingüns homens.

Natascha:
Eu nu pens gnanca landervia. Eu nu sun eir na gnüda cun el.
Claudine, guarda üna jada sün nos canapè, che furtüna!
Quai es Ricky Bilboa, IL star da pop.

Claudine:
Eu nu douvr ingüns Richies ed ingünas Boas. Eir schi sun
amo uschè gronds stars. Inavo illa televisiun cun el.

Natascha:
(a Ricky) Quai es Claudine. Claudine, quist es Ricky Bilboa.
Ella nu po giò als homens.

Ricky:
Che bel cuntrast cun meis fans. Am fa plaschair.

Jasmine:
(aintra.) Sco ch’eu constat, vaivat fingià fat
cugnuschentscha. Bun! Oh, eu nu sun gnüda pro da's
quintar. Ricky es quia, perquai ch'el douvra ün pa pos. El as
sto remetter dad ün attentat e dal inter travasch intuorn sia
persuna.

Claudine:
Sto ün star da pop as remetter sün meis canapè. Nu daja
forsa avuond'oter canapes sün quist muond?

Jasmine:
Quia as po'l zoppar ed eu poss far cun el ün'intervista
exclusiva.

Natascha:
Bel, Ricky, tü das-chast natüralmaing avair mia chombra. Tü
est sgürischem ün super cumpogn.

Ricky:
(al public) Id es vaira greiv sco hom, da gnir a pled in üna
cumünanza da duonnas, lain provar. - Eu nu sun sgürischem
na uschè super sco cha tü crajast. Gnanca ün quart da quai.
Eu sun plüchöntsch ün temus e dorm plü gugent sül canapè.
Ma grazia fich!

Claudine:
(schoccada) Ün hom dorma sün meis canapè!?

L-STÜ 2-1_Ricky Bilboa_(vl) y


10

Ricky:
Be ingüna temma, pervi da quai nu's vegna in spranza. Eu
nu sun eir na ün femnin, eu sun be ün chantadur da pop.

Jasmine:
Ricky chantess bler plü gugent operas.

Ricky:
Güst. L'opera es mia vita. Eu n'ha fingià adüna chantà
gugent. Dapertuot, aint il auto, a chasa, sül canapè.

(Ricky cumainza a chantar dal gust. Claudine tegna las
uraglias. Natascha flippa bod. Ella va amo plü daspera a
Ricky.)

Claudine:
Oh, grazia!

Natascha:
Fascinant, eu sun inchantada. No pudessan tschüblottar qua
o là ün'aria romantica. Forsa our da Romeo e Giulietta.

(la tenda riva e serra plüssas jadas. Lapro vegnan tablas dal
porta placats, ingio chi sta scrit il seguaint.)

Davo ün'eivna

Davo duos eivnas

Davo trais eivnas

(Mincha jada chanta Ricky ün pa plü dad ot. Sün maisa stan
plüssas mangiativas e butiglias vödas. Las trais duonnas sun
adüna plü pac inchantadas. Davo la terza tenda portan ellas
uragliers.)

Ricky:
(chanta.)

(quia esa da tscherner x-üna chanzun, cha Ricky chanta lura
üna pezza)

Claudine:
(piglia davent ils uragliers cun precauziun.)

Eivna per eivna va quai uossa uschè. Ün'orgia da tuns
vulgars. Sch'eu n'ha mal ils daints, pensa adüna. I pudess
amo esser plü mal – stuvair tadlar a Ricky. Quel douvra ün
permiss per portar armas per sia vusch. Ed uossa ha'l eir
amo involà meis plümatsch our da chombra. Ricky, almain
dumandar pudessast.

(ella til stira il plümatsch our d’ man)

Ricky:
(da sonchin) Das-cha darcheu avair teis plümatsch?

Claudine:
(cunter vöglia) Bun, schi guarda qua. A tai nu's riva gnanca
da dir da na.

(til dà inavo il plümatsch.)

Ricky:
Vezzast üna jada chi chi cumonda quia.

Natascha:
In mincha cas ha'l üna vusch sco ün sainin.

L-STÜ 2-1_Ricky Bilboa_(vl) y


11

Claudine:
Schi, exact, penetranta sco'l sain. I's pudess til dovrar sco
sclingia da chasa. (in quel mumaint sclingia. Tuots guardan
temmantats ün sü per tschel. Jasmine riva l'üsch. 3
teenagers saglian aint dad üsch, s'impippan da las duonnas
ed han be amo ögls per Ricky.)

Melissa:
Finalmaing at vaina chattà, char Ricky.

Vanessa:
Prezius Ricky.

Jessica:
Il Ricky da meis sömmis.

Melissa:
Ün autogram per plaschair, sün meis t-shirt. Quia.

Vanessa:
Eu less üna fotografia da no cun Ricky. Fa svelt üna
fotografia.

(ella dà in man üna pitschna camera a Claudine. Quella es
stutta ed obedischa.)

Jessica:
Eu less il plümatsch sün quel ch'el sezza güst.

Melissa:
Ed eu til less tour cun mai, inter ed intrat.

Claudine:
Quai nu füss gnanca il plü pluffer. (pensiva) Però, eu craj
ch'eu am n'haja adüsada ün zich vi dad el. El am mankess.

Jasmine:
Ma che es quist quia per circus! Eschna quia pro'l BRAVO?
Co eschat insomma bunas da siglir dad üsch aint? Co til
vaivat insomma chattà?

Vanessa:
No til vain dudi a chantar, sco chi para chanta'l adüna.
Melissa til ha dudi tras la fanestra averta. Ricky, co vaja?
Ricky at hana rapinà? No at deliberain uossa!!

Jasmine:
Ricky douvra pos. El nun es gnü rapinà. El as sto remetter
dal "Showbusiness". Quai inclegiaivat e respettaivat sgüra
sco gronds fans da Ricky, o na?

Jessica:
Cler, ingün problem.

Ricky:
OK. Eu as dun ün autogram, ma davo partivat (dà a
minchüna svelt ün autogram)

Natascha:
Ed uossa davent. Ed ad ingün ün pled da Ricky. Inclet?

Jessica:
Inclet, vo as pudaivat fidar da no.

Jasmine:
(fa davo a Jessica.) Vo as pudaivat fidar da no. Quia vaina la
polenta. Dir a quellas alch es sco büttar ün cac aint illa
ventilaziun. Quel tacha lura dapertuot. Bainbod savarà tuot il
muond ingio cha Bilboa as rechatta. Eu tils vez fingià a gnir.

L-STÜ 2-1_Ricky Bilboa_(vl) y


12

Ricky:
Plü gugent na, eu nu less mai plü star sül palc sco star da
pop. Mai plü Ricky Bilboa, ma bain Ricardo Bilboa, il tenor
d’operas. (chanta ils ultims duos pleds.)

Claudine:
Vaivat fingià let il plü nouv illa gazetta? Tadlai: “Steve Dallas
in arrest d’inquisiziun. El vain suspettà d’avair organisà
l’attentat sün Ricky Bilboa. La pulizia til rinfatscha ch’el haja
vuglü liquidar a sia concurrenza. Il cuntschaint musicist da
rock, Dallas, schneja veementamaing d’avair da chefar alch
cul attentat, sco eir cun la spariziun da Bilboa. Pervi da privel
da fügia resta’l pel mumaint in arrest.” Pover schani. Ma
forsa ha’l listess da chefar alch cun quist cas. (i sclingia
darcheu. I guardan ün sü per l’oter. Las duonnas decidan da
zoppar a Ricky. Ils duos bandits aintran in büschmainta da
lavur.)

Claudine:
Svelt, no stain zoppar a Ricky. Aint in s-chaffa cun el.

Jasmine:
Schi, davent cun el, aint in s-chaffa. No nu das-chain ir aint
ingün ris-ch.

Ricky:
(chanta) Davent, aint in s-chaffa, no nu das-chain ir aint
ingün ris-ch. Schi, schi, ingün risicohoho.. (chanta quels
pleds, es pür quiet, cur cha la porta da la s-chaffa es
serrada.)

Natascha:
OK. Eu riv l’üsch.

Capone:
Buna saira. No eschan delegats dals pumpiers.

Ripper:
Precis, e no gnin a verer, schi arda da qualche vart.

Capone:
(zappa a Ripper sün ün pè, til fa taschair) Na, natüralmaing
nun arda ninglur. Ma no guardain schi dà lös privlus in Lur
chasa, ingio chi pudess arder. Localitats, ingio chi pudess
arder facilmaing. Quai es nos manster.

Jasmine:
Da quel manster nu n’haja amo mai dudi. Vaivat forsa üna
legitimaziun?

Capone:
A...üna carta da legitimaziun nu vaina. Perche...ähh..?

Ripper:
Perquai cha quella pudess svelt tschüffer fö pro nossa lavur.

Capone:
(til zappa darcheu sül pè) Na, infin uossa nu’ns ha amo ingün
dumandà per üna legitimaziun. Ingün nu dubitescha
l’importanza da nossa lavur. S’imaginai üna jada scha las
sirenas strasunessan tuot in üna jada. (fa la canera da
sirenas, Ripper fa il listess.) ed üna da sias camaradas
sbragiss: “Fö, fö, chi chi’d es bun dess scappar!”

L-STÜ 2-1_Ricky Bilboa_(vl) y


13

Ricky:
(riva ün zich l’üsch da la s-chaffa. Chanta) Che??? Tatüü,
tataa, fö, salvai la mobiglia! (Natascha serra svelt darcheu
l’üsch)

Capone:
Ma, che vaivat be mâ aint a quia? (va vers la s-chaffa)

Natascha:
Ah, quai es nossa Claudine, ella ha üna bella vusch
profuonda, o na, Claudine?

Claudine:
Quai es vaira (zappa a Natascha süls peis)

Jasmine:
Schi, ella das-cha dafatta chantar aint il cor viril.

Claudine:
(cun vusch bassa) Sco unica duonna.

Capone:
Ed appetit ha’la eir amo sco ün inter cor viril. O che?

Claudine:
Na, quai nu sun eu. Quai sun tschellas duos. Drettas
magliadrunas. Ma che as lessa far? (Natascha e Jasmine
tilla dan üna pajada)

Jasmine:
Eu craj chi saja ura, cha’ls delegats dals pumpiers sainza
carta da legitimaziun bandunan darcheu noss’abitaziun e
sperain ch’els nu tuornan mai plü. (tils stumpla vers l’üsch)

Ripper:
No giain. Vain vis avuonda.

Jasmine:
Da quels duos eschna libras. Ma quists duos sun pataflunzs
chi spüzzan da dalöntsch. Cumbat cunter il fö, chi ha fingià
dudi üna jada üna tala grascha? Spiuns suna, e nügli’oter.

Natascha:
Quels tscherchan a meis Ricky. Forsa cha Steve Dallas tils
ha tramiss.

Claudine:
Teis Ricky? Ricky es tant meis sco teis?

Jasmine:
Taidla a tschella, cuort avant laivast cha seis fans til
portessan davent.

Claudine:
(approfundida in purtrets, schmach’la il plümatsch cunter sai)
Eu til n’ha listess ün zich gugent.

Natascha:
Tü hast eir t’ingaschada per el vaira ferm.

Claudine:
Eir stars da pop sun be umans, e quist exemplar es dafatta
ün fich dutsch. O, na, no til vain bod invlidà aint in s-chaffa.
Svelt...

(ella cuorra svelt vers la s-chaffa, riva l’üsch e Ricky crouda
stais e lung per terra. El struscha ils ögls chantond “O sole
mio”.)

L-STÜ 2-1_Ricky Bilboa_(vl) y


14

Natascha:
Eu til less reanimar, sco chi’s disch “künstlerisch”.

Jasmine:
Ah, lascha star quai. Uossa stuvaina ponderar bain. Quia
nun è’l plü sgür. El sto davent. Ponderai bain! (posa, tuottas
stübgian, consternadas, infin cha Natascha ha ün’idea, chi
nun es güst la megldra. Tuottas darcheu pensivas, infin cha
Jasmine ha üna bun’idea. Ricky as metta in peis sco üna
raketa, cur cha Jasmine disch ch’el stopcha tuornar pro seis
patrun.)

Natascha:
Daman svoula üna maschina infin Rio de Janeiro. Sgür chi
dà amo plazzas libras. Eu til pudess tour cun mai. E schi nu
vess plü d’avair plazzas libras, schi til tira aint ils vestits da
stewardess.

Claudine:
Ma bravo, e che vessa’l da far a Rio? Tour part al tschaiver?
Na, quai nun es ingüna soluziun? (tuottas stübgian darcheu.)

Natascha:
Til dessa uossa reanimar?

Jasmine:
Nu fa dabsögn. (dad ot sü per Ricky) Tü stoust tuornar pro
teis patrun. (Ricky as metta in peis sco üna raketa.)

Ricky:
Na, per plaschair, na. El am metta darcheu sül palc cun
quella talpa e cun quel guitarrist tabalori.

Claudine:
Davaira, quai füss propcha nosch per tai. Quai nu füss forsa
eir na bun per tia sgürezza. No stain chattar ün‘otra soluziun.
(tuots stübgian darcheu.)

Jasmine:
Eu pudess far giò üna cunvegna cun teis patrun. Tü vast
inavo pro el, scha tü at poust preschantar sül palc sco
chantadur dad operas. El guadagnarà sgüra ün pa damain,
ma tü füssast darcheu cuntaint.

Claudine:
Exact, obain ch’el at tschüffa darcheu sco chantadur dad
operas o lura insomma na plü.

Ricky:
E quai fessast tü per mai, Jasmine?

Natascha:
Eu fess amo bler daplü per tai.

L-STÜ 2-1_Ricky Bilboa_(vl) y


15

QUARTA SCENA

(üna praschun dal revier da pulizia. Üna maisa, üna sopcha, üna glümina sün maisa.
Cumissari Hesselbarth e l’inspecter Rinderknecht fan inquisiziun cun Steve Dallas
pervi dal cas Bilboa.)

Hesselbarth:
(cloma da piertan oura.) Inspecter Rinderknecht, El

po manar aint al praschuner d’inquisiziun, Steve Dallas.
Rinderknecht:
(na amo sül palc) Schi, signur cumissari Hesselbarth.

(Rinderknecht aintra cun Dallas in bouvas (Handschellen).

Ch’El as tschainta signur Dallas.
Dallas:

Hoz nu n‘haja surgni ingün desert davo giantar. La cuschina

da praschun nu satisfà.
Rinderknecht:
Dess quai esser ün viz?
Dallas:

Na, sgüra na. Dessa quintar ün viz per ch’El bada la

differenza? Ils drinks nu d’eiran eir na güsta exquisits.
Rinderknecht:
Quietezza.
Dallas:

Am laivat dumandar oura pella quarta jada? Ingün problem,

eu sun düsà da dar intervistas.
Hesselbarth:
Ch’El dia al praschuner da serrar la bocca e da

surlaschar l’interrogaziun a no.
Rinderknecht:
Ch’El tegna il pical e lascha far a no las dumondas!
Hesselbarth:
Ma inspecter Rinderknecht! Quist nun es ingün motiv per

esser malamiaivel. Ch‘El saja ün zich gentil.
Rinderknecht:
(in ün tun manieraivel) Ch’el serra la bocca e lascha far a no

las dumondas. Ch’El sezza pachific (drizza il reflectur

directamaing sülla fatscha da Dallas.)
Hesselbarth:
Cumanzain cun üna dumonda simpla per controllar Sia

confidenza. Ingio ha’l passantà ils ultims dis da favrer?
Dallas:

Sün turnea in Ingalterra.
Hesselbarth:
El disch manzögnas, ils ultims duos dis da favrer nu daja

gnanca, il favrer ha be 28 dis. Bun, amo üna dumonda da

controlla. Ingio d’eira’l dal 2000, als 5 settember a las 18:35?
Dallas:

(stübgia.) Quai saja amo precis, a chasa. Cun ün ögl

guardaiva sül chalender e cun tschel sün mi’ura da bratsch

signur cumissari.
Hesselbarth:
Ch’El nu gnia ignorant. Ad El nu’s poja crajer nüglia. Inspecter

Rinderknecht, ch’El surpiglia il cas. (Hesselbarth as stenda

e nettaja las unglas.)

L-STÜ 2-1_Ricky Bilboa_(vl) y


16

Rinderknecht:
Damaja, la listessa procedura sco her. Perche È’l stat al

concert? Chi d’eiran las marionettas? Chi ha organisà

l’attentat sün Ricky, scha na El? D’eira quai
ün’incumbenza o d’eira quai Si’iniziativa?

Dallas:
O Segner char, ch’El am regala avuonda pazienza. Quist
respuonda uossa per la terza jada.
Rinderknecht:
El nu n’ha ingün alibi.
Dallas:

(sco ün uffant pitschen) Signur Rinderknecht, che es quai ün

alibi?
Rinderknecht:
Sapperlot. Savair far musica, o meglder dit, far canera, quai bain,

ma ils  plü simpels pleds as stoja declerar. Ün alibi es,...hai... ün

alibi es schi...schi’s es a concert e ninglur oter.
Dallas:

Aha, eu n’ha dimena gnü alibis. Spranza n’haja eir in avegnir

tanta glieud in alibi per meis concerts.
Rinderknecht:
Craja’L propcha vi dad agens concerts pel avegnir? Perche

È’l stat al concert da Ricky?
Dallas:

Per imprender. Eu stoss bain esser meglder. Insè vain Ricky

ed eu üna buna relaziun. No ans regalain davo

mincha nouv hit üna tuorta.
Rinderknecht:
Quai nu voul dir amo nüglia. Perche d’eira’L travesti? Cun

schnuz ed ögliers? (el muossa ün schnuz ed ün pêr ögliers.)
Dallas:

Per ch’ingün nu’m cugnuoscha.
Rinderknecht:
Aha, listess ün’intenziun criminala. El es dimena il

attentader.
Dallas:

L’atmosfera quia am para ün ziccal fraida. No pudessan tadlar

ün pêr tacts musica per schlockiar ün pa l’atmosfera.
Rinderknecht:
(grit) Ch’El nu gnia massa arrogant!
Hesselbarth:
Oh, be cha no füssan i’l temp medieval, lura pudessna

metter schmorzettas vi dals polschs e trar ün pa, uschè ch’el

dess pro subit tuot, e scha na, pudessna trar amo plü ferm.
Dallas:

Probabelmaing dessa lura pro tuot. Bain cler.
Rinderknecht:
Ha, uossa ha’L confessà, notar subit!
Dallas:

Na, sgüra na. Eu nu n’ha fat nüglia.
Rinderknecht:
Perche ha’L lura dat pro eir sch’El nu n’ha fat?
Dallas:

Perquai ch’eu n’ha mans fich sensibels. El inclegia, las

schmorzettas aint il temp medieval.

L-STÜ 2-1_Ricky Bilboa_(vl) y


17

Rinderknecht:
In voss’età s’haja planet mans plü sensibels, ma coppar ad

inchün as pudessa amo adüna, eir cun quels mans!
Dallas:

Qua ha’L garanti radschun, signur inspecter.
Rinderknecht:
El til ha damaja listess coppà.
Dallas:

Ma è’l mort? Da quai ch’eu sa, viva’l amo!
Rinderknecht:
Ed uossa è‘L dischillus?
Dallas:

Na, sch‘el füss mort, lura nu survgnissa plü ingüna tuorta per

meis prossem hit. Ma meis signurs, uschè nu gnina mai ad

üna fin.
Hesselbarth:
Uschè nu gnina inavant.
Rinderknecht:
Co laina gnir inavant uschè?
Hesselbarth:
Ch’El dia al delinquent cha uschè nu gnina inavant.
Rinderknecht:
Uschè nu gnina inavant, signur Dallas.
Dallas:

Quai es quai ch’eu disch tuotta pezza, uschè nu gnina inavant

Am crajai, eu sun innozaint.
Hesselbarth:
(e Rinderknecht) Quai dischan tuots.
Dallas:

Lura saraja bain uschè. (guarda sül pövel.)

TSCHINCHAVLA SCENA

(In büro dal manager da Ricky, Belushi. Sia secretaria va güsta a chasa, Jasmine sto
amo spettar, ella vegn lura perdütta d’ün discuors instructiv. Belushi inscuntra a
Bosshard, il boss da la firma da discs cumpacts. Quai es ün plufferet, ha difficultà
d’incleger tschertas chosas.)

Venda gazettas:
Steve Dallas pervi da cumprouvas insufficiaintas darcheu liber.

Il suspet exista inavant. El nu das-cha bandunar la cità. La

turnea mundiala da Dallas es gnüda revochada.
Secretaria:
Schi. Ella das-cha schon tour plazza. Signur Belushi vess

da rivar in paca pezza. A chi das-cha insomma annunzchar?
Jasmine:

Jasmine...dal Tages Anzeiger.
Secretaria:
Ah, Ella ha giavüschà ün termin urgiaint. Signur Belushi rivarà

bainbod, el lavura suvent amo la saira tard. Ma eu vegn uossa a

chasa. A revair.
Jasmine:

Adieu (Belushi nu riva e nu riva mai, i passa ün’ura.

Annunzcha cun tablas.)

L-STÜ 2-1_Ricky Bilboa_(vl) y


18

Üna mezz’ura plü tard.

Ün’ura plü tard.

(Jasmine as zoppa suot il pult.)
Jasmine:

Ün’ura es fingià passada, dadoura esa s-chür ed eu craj chi

m’hajan invlidats. (ella as tschainta sülla sopcha da büro e

svutra illa roba chi’d es sün maisa.)
Capone:

(dalöntsch davent) Eu nu sun amo adüna na bun da crajer

ch’el haja trat speravia. Eu m’agit.
Jasmine:

Oppla, chi riva qua? Il delegà dals pumpiers cul manager. Eu

craj ch’eu am zoppa, quai dà garanti ün’istorgia interessanta.
Belushi:

Capone, id es propcha üna miseria ch’el nun ha toc. Ma pro’l

prossem concert vegn Ricky landervia. E no faran sco fingià

decis. Tü stoust be amo organisar la bomba.
Capone:

Quai es per mai ün massa grond ris-ch. Signur Belushi.

(muossa il man e fa üna fuorma da coppina.)
Belushi:

Raps in man, es quai tuot quai cha tü voust. Canaglia. (paja

alch.)
Capone:

Eu craj cha’l ris-ch saja amo plü grond.
Belushi:

(paja amo daplü.) Bun, quai basta. Ed uossa at fa our

da la puolvra e lavura effiziaintamaing. No dovrain üna

bomba cun üna corda da minar zoppada in üna tuorta

d’anniversari. Quella servina lura  a nos Ricky sco regal da

Steve Dallas. No scumpartiran a Ricky per tuot la

stanz’intuorn. Paff!
Capone:

Schi boss. Damaja, a revair boss.
Belushi:

Chau, Capone. Oh, uossa riva güsta meis boss, signur

Bosshard. (metta inandret la cravatta.) Id es ur’e temp da til

sclerir (Capone va e signur Bosshard aintra al listess

mumaint.)
Bosshard:

Ma El ha schon curiusas visitas. Ed uossa vegn eir eu amo

aint dad üsch. Normalmaing voul la glieud gnir pro mai, sco boss

da Star Records.
Belushi:

Schi, boss.
Bosshard:

Ed uossa.
Belushi:

Schi, boss.
Bosshard:

Nu’m dir adüna boss, eu n’ha nom Bosshard.
Belushi:

Schi, boss...äh Bosshard...äh, signur Bosshard.

L-STÜ 2-1_Ricky Bilboa_(vl) y


19

Bosshard:

Basta culla Bossaria, am dit che chi dà da nouv. Ha’L ponderà

alch a reguard nos prodot Ricky?
Belushi:

Schi, eu n’ha chattà oura co cha no pudain profitar amo

50 ons vi dad el.
Bosshard:

Eu sa cha la glieud disch, ch’eu saja ün pa naïv, ma eu craj

ch’El saja amo bler plü naïv. No savain bain tuots duos

cha ün star da rock sco Ricky nu sarà in duos ons plü ninglur

d’intuorn.
Belushi:

E co staja cun Marilyn Monroe, cun Elvis Presley e cun James

Dean?
Bosshard:

Quai sun drets stars da temps passats. Quai es tuot alch oter.

Eu nu sa precis che ch’El manaja, Belushi, ch’El s’exprima plü

cler.
Belushi:

Che han tuot quels cumünaivel?
Bosshard:

Els han grondas entradas, perquai chi sun gronds stars.
Belushi:

Schi, ed els mainan amo adüna raps. Marilyn Monroe fingià

passa 50 ons. Perche quai?
Bosshard:

Eu nun incleg.
Belushi:

Perquai chi sun stars morts. Perquai ch’els sun morts intant

chi vaivan amo grond success. La glieud nu tils ha mai

invlidats, els restan adüna giuvens ed attractivs. Els sun

dvantats legendas. Per adüna.
Bosshard:

E che ha quai da chefar cun no? Recky, ah, Lecky, na Ricky

viva tantüna. El am fa gnir tuot agità. No nu savain

ingio ch’el es pel mumaint, ma el viva.
Belushi:

Ch’El stetta be salda, eu sa ingio.
Bosshard:

Ma el viva bain.
Belushi:

E co! (lascha stübgiar ün mumaint a Bosshard.) Boss!! (al

pövel) Minchatant ha meis boss üna lingia lunga.
Bosshard:

Na, quai nun es vaira...uossa inclegia. Quai d’eira El, e na

Steve Dallas. El, sar Belushi, ha fat l’attentat sün Ricky per

cha no hajan eir in nossa chasa üna legenda da pop. El til

ha vuglü spedir sün tschêl.
Belushi:

Sün tschêl manaja El. Precis uschè. Uschè ans pudessna

garnir amo lönch cun marenghins.
Bosshard:

Ma quai nun es permiss. Quai es circa criminal. Pervi da quai

as pudessa rivar in praschun.
Belushi:

Eu n’ha schon trat masüras da prevenziun.

L-STÜ 2-1_Ricky Bilboa_(vl) y


20

Bosshard:

Schi che? Ha’L fabrichà üna praschun?
Belushi:

Steve Dallas gnarà incuolpà. Lura vaina coppà duos muos-

chas in d’üna. Ricky maina raps e la concurrenza es in

praschun. E dal rest nu voul Ricky plü chantar chanzuns da

pop, dimpersè be amo operas. Quai füss la fin. No til stain

liquidar amo quista saira pro’l concert. Inclegia’L, uschigliö

nu vaina dafatta plü nüglia. No stain agir. Quel chi chava

la fossa per l’oter crouda svess laint.
Bosshard:

Hm, sco funtana umana viva croda Ricky lura davent, ma quai

capita eir sch’el rafüdess da chantar pop. (pensiv)

Cun operas nu’s vegna aint illa parada da hits. No stain

propcha agir. Chanta’l quista saira?
Belushi:

Cler, eu til n’ha impromiss il blau dal tschêl. I darà ün

pitschen concert da surpraisa cun pac public. Pitschen, ma

oho!
Bosshard:

Genial. El survain daplü paja!!
Belushi:

Quai lessa dir eir eu. Eu less la mità da tuot las entradas chi

resultan da l’affar cha no fain cun Ricky.
Bosshard:

Ma bain, in quel cas eschna drets aschaschins.
Belushi:

Che, be perquai cha no coppain a Ricky? Na quai es be

ün’intervenziun chirurgica per dozar sia valur. El ans dscharà

amo grazcha per quella correctura professiunala – per adüna.

SESAVLA SCENA

(Aint in stüva da la cumünanza da las duonnas. Natascha nettaja sias unglas o’s
schminca, Claudine tegna insömgiond ün grond plümatsch. Jasmine cuorra da coura
aint.)

Natascha:

Che at manca, est forsa amalada?
Claudine:

Bod da nu crajer, Natascha. Nos Ricky am manca.
Natascha:

Taidla, taidla, nossa giunfretta Claudine es inamurada. El

m’ha jent, el nu m’ha jent...
Claudine:

Tü est bain eir inamurada in el? Tü hast adüna fat uschè

sco scha tü füssast. (imitescha a Natascha.) Ricky per tai fessa

tuot.
Natascha:

Tü nu stoust sbagliar ün pitschen flirt cun esser inamurà.

Nossa Claudine es propcha inamurada.
Jasmine:

(saglia da coura aint.) Ricky, Ricky.

L-STÜ 2-1_Ricky Bilboa_(vl) y


21

Natascha:

El es fingià davent. Ad ün concert da surpraisa. Seis manager,

signur Belushi, ün hom manieraivel es stat quia ed ha

impromiss a Ricky ch’el stopcha dar hoz pell’ultima jada ün

concert da pop. Davo possa’l chantar operas, per adüna.
Jasmine:

Perquai es Belushi gnü bler massa tard in seis büro. No stain

far alch. Ricky es in grond privel. Belushi til voul mordriar quista

saira cun üna tuorta per ch’el gnia üna legenda.
Natascha:

Ma co as poja mordriar ad inchün cun üna tuorta?
Jasmine:

Aint illa tuorta ha’l üna corda da minar.
Claudine:

(Claudine e Natscha cloman tuottas duos cun vuschs

d’anguoscha). El nu po ir sül palc.
Tuottas:

(Guardond üna aint per tschella.) Ma co far?
Claudine:

Svelt, eu n’ha ün’idea.
Natascha:

(e Jasmine) Tü hast ün’idea?
Claudine:

Schi, ün’idea, ma ingün temp. Paquettai vossa plü bella

büschmainta, scha pussibel ün pa sexy. Hopp, inavant. Quista

saira nu dess Ricky cumparair sulet sül palc. No til

sustgnain ballond.
Natascha:

(e Jasmine üna sü per l’otra) Daspö cura sa Claudine ballar?
Claudine:

Eu as decler tuot aint il taxi.

SETAVLA SCENA

(musica, Ricky fa sia show. Playback. Quai va üna pezza uschè. Plü tard riva Belushi
e surdà a Ricky üna tuorta da gratulaziun da Steve Dallas. (sco material per la tuorta
as poja tour s-chüma d’isolar, chi vain squittada sün ün palperi o üna structura da
chartun.)

Ricky:

Grazcha, grazcha fich. (survain grond applaus per sia

performance.)
Belushi:

Char Ricky, quel applaus hast propcha merità. No vain

propcha grond plaschair cha tü ans hast onurà cun quist

grond concert da surpraisa. No tuots, il public ed eu eschan

stats fich trists da ti’absenza da las ultimas eivnas. Ma no

inclegiain cha eir ün mega-star sco tü douvra minchatant

üna posa. Hoz es ün grond mumaint. Che fast quint da far?
Ricky:

Hai, hoz preschantaraja mia nouvischm’ouvra „almost like

paradise“.

L-STÜ 2-1_Ricky Bilboa_(vl) y


22

Belushi:

Scha quai nun es ün motiv per far festa. Ricky, sast amo co

cha tü hast gratulà a Steve Dallas per seis ultim hit?
Ricky:

Natüralmaing, eu til n’ha laschà portar üna tuorta pro seis

ultim concert.
Belushi:

Steve Dallas ha hoz fat il listess. Ricky, mias damas e meis

signurs, nun esa bel scha la concurrenza trametta tuortas.

Hoz vaina quia üna tuorta da gratulaziun da Steve Dallas. (Tira

aint üna maisa cun üna tuorta ornada cun üna chandaila

ardainta sco corda da minar.)

Applaus! Musica! Musica!

(Musica resuna. Las trais damas da la cumünanza d’abitar da

duonnas cumparan sül palc e ballan. Claudine es ün pa

maladestra. La chandaila arda adüna daplü. Belushi tira a

Natascha e Jasmine davent dal palc. Ricky piglia a

Claudine e balla cun ella. Ella prouva sco üna disperada da

ballar  davent da la tuorta, ma el nun inclegia. Finalmaing

reuschischa a Claudine da stumplar la tuorta davo la tenda,

ingio ch’ella explodischa. Canera a battaria, paivers. S-chürdüm,

tuots han temma e croudan per terra.)
Bugs:

Wow, che detunaziun!
Natascha:

Es inchün feri?
Claudine:

Meis char Ricky, sperain chi nu’t saja capità nüglia.
Ricky:

Quai sun tuns tuot nouvs. Amo nu m’es capità nüglia, ma eu

nu sa che chi capita cun mai scha tü dumondast uschè charin.
Rinderknecht:
(trapluna sül palc.) Ha, n’ha bain pensà ch’hoz pudess

capitar alch. Suot privel da vita am n’haja miss a disposiziun.

N’ha bain savü cha quist es stat Steve Dallas. Serrar tuot las

portas – subit. Arrestai a Dallas. Finalmaing vaina scholt il

problem. Là es Dallas, el prouva da mütschir. Til arrestai subit,

arrestar! – El es arrestà. La tuorta d’eira bain dad El. D’eira

la tuorta dad El?
Dallas:

Hm, ma, na, äh...
Rinderknecht:
Inavant, ch’El gnia cun mai!
Dallas:

Oh na, nö tuot l’istorgia amo üna jada.
Rinderknecht:
Dallas, El es l’aschaschin. Davent cun El. Ha, che

schani ch’eu sun. (Rinderknecht saglia giò dal palc pro

Steve Dallas. El metta a Dallas in bouvas e til maina our dad

üsch. Belushi e Bosshard, chi sun eir rivats sül palc, sun

pac cuntaints, ma cur cha Jasmine piglia il pled, vegna per els

amo main allegraivel.)

L-STÜ 2-1_Ricky Bilboa_(vl) y


23

Belushi:

Esser uschè malziplà e lair tour davent als fans quai chi’d es

per els uschè important. Davent cun el. (da sonchin sü per

Ricky) O Ricky, che furtüna cha tü est amo quia.
Hesselbarth:
(riva sül palc.) Eu craj cha no hajan gnü üna furtüna

infernala. Quella giuvna vess merità üna medaglia.
Belushi:

Chi es El?
Hesselbarth:
Cumissari Hesselbarth.
Jasmine:

Signur Belushi nomna quai furtüna, è’L uschè sgür,

signur Belushi? Signur cumissari Drosselbarth...
Hesselbarth:
Hesselbarth!
Jasmine:

Signur cumissari, barba invia o barba innan. Eu sa chi chi

sun ils güsts attentaders. Els sun qua, sül palc. Quai sun

ils signurs Belushi e Bosshard.
Bosshard:

Che impertinenza.
Belushi:

E perche vessan no d’avair zoppà üna bomba illa tuorta da

nos char Ricky, giunfra detectiva?
Jasmine:

Perquai ch’ün Ricky mort es per vus meglder co ün viv. Vo

laivat far our dad el üna legenda sco Elvis.
Bosshard:

Vo nu vaivat ingüna cumprouva.
Belushi:

A mai am daja da buonder co ch’Ella, chara giunfra, vegn

sün üna tala idea absurda.
Jasmine:

Oh, la chara giunfra nun es gnanca gnüda svess sün

quell’idea. Quai ha il char signur Belushi inventà svess. Ed eu

muossarà uossa tuot. A tuot la glieud.
Belushi:

Oh, a mai vegnan circa las larmas. Ha, ha.

(Jasmine paquetta oura seis walkman e til tegna davant il

microfon. I’s doda la discussiun our dal büro da Belushi e

Bosshard.)
Belushi:

Steve Dallas gnarà inculpà. Lura vaina coppà duos muos-

chas in d’üna. Ricky maina raps e la concurrenza es in

praschun. E dal rest nu voul Ricky plü chantar chanzuns da

pop, dimpersè be amo operas. Quai füss la fin. No til stain

liquidar amo quista saira pro’l concert. Inclegia’L, uschigliö

nu vaina dafatta plü nüglia. No stain agir. Quel chi chava

la fossa per l’oter crouda svess laint.

(Bunny e Bugs piglian in fermanza a Belushi e Bosshard.

Claudine sta tuot charina dasper Ricky. Rinderknecht aintra

darcheu.)

L-STÜ 2-1_Ricky Bilboa_(vl) y


24

Rinderknecht:
Eu n’ha adüna savü. Quel cas n’haja scholt excellentamaing.

Cumissari Hesselbarth sarà superbi sün mai el am promovarà.

Oh, quia È’l. Buna saira signur cumissari. El sarà

superbi sün mai, uschè ch’El am promovarà.
Hesselbarth:
Rinderknecht, El es degradà. In avegnir po’L scumpartir multas

da parcar. La criminalogia es per El ün pêr nomers massa

gronda.
Jasmine:

E Belushi, d’eira Seis cafè massa grond o trembla’L da la

vegldüm?
Natascha:

Ah, signur Belushi, as ha la giunfra molestà da massa? E,

guardai, signur Bosshard es eir tuot sblach.
Dallas:

Am pudess inchün deliberar da quista decoraziun?

(Hesselbarth fa quai.)
Claudine:

Meis char Ricky, uossa nu t’impedischa plü nüglia da realisar

teis sömmi. Finalmaing poust dvantar ün chantadur renomnà

d’operas.
Ricky:

(chanta.) O schi, mia chara, ma mias prümas operas

chantaraja per tai. Oh, la, la...
Fans:

Che? Ün chantadur d’operas?
Vanessa:

Quai es sul cool!
Jessica:

Steve Dallas es plü bellin co ch’eu vaiva cret. Eu sun ün fan da

Dallas. (tuottas trais ballan cun sbragizi vers Steve Dallas.

Quel tillas piglia intuorn culöz e va our dad üsch guardond

tuot superbi sü pella glieud.)
Bunny:

Tü Bugs, cura pudaina finalmaing sunar inavant?
Bugs:

Oh, tü nun hast natüralmaing darcheu üna jada inclet nüglia.
Bunny:

Cura sunaina inavant?
Bugs:

(guarda sü per Ricky e Claudine chi’s branclan.) Sco ch’eu vez

güst’uossa, sarà quai per üna nozza.

Tenda

L-STÜ 2-1_Ricky Bilboa_(vl) y


1
L-WIL 1-5

Earnest

Üna cumedgia triviala per glieud seriusa ed onesta

-
dad Oscar Wilde
-

Missa in rumantsch vallader da Jachen Curdin Arquint
Adattà per la gruppa da teater Sent da Dario Müller

L-WIL 1-5_Earnest versiun Sent_(vl) y


2
PERSUNAS

JOHN WORTHING, güdisch da pasch
ALGERNON MONCRIEFF
PLAVAN CHASUBLE,  dr. theol.
MERRIMAN, butler
LANE, servitur
LADY BRACKNELL
L’ONURABLA GWENDOLEN FAIRFAX
CECILY CARDEW
MISS PRISM, guvernanta

LÖ DA L’ACZIUN

Prüm act: l’abitaziun dad Algernon Moncrieff a la Half Moon Street, Londra W

Seguond act: Il curtin dal Manor House, Woolton, Hertfordshire.

Terz act: Salon dal Manor House, Woolton.

TEMP

Preschaint (intuorn il 1895). – Il toc es gnü rapreschantà per la prüma jada als 14
favrer dal 1895 al St.-James Theater a Londra.
Oscar Wilde til ha dedichà a seis ami Baldwin Ross
Titel inglais da la cumedgia: The Importance of Being Earnest

L-WIL 1-5_Earnest versiun Sent_(vl) y


3
Prüm act

Stanza luxuriusa da l’abitaziun dad Algernon a la Half Moon Street a Londra. Id
es inchün chi suna il clavazin aint illa stanza daspera.
Lane es ch’el metta maisa pel tè da la davomezdi. La musica rafüda, Algernon
vain aint in stanza.

ALGERNON. Lane! – Ha’L dudi che ch’eu n’ha sunà?
LANE. Sir. – Eu n’ha gnü l’impreschiun chi saja plü dezaint ch’eu nu taidla.
ALGERNON. Puchà. Puchà per El, Lane. Eu nu soul sunar precis seguond las
notas – sunar precis seguond las notas, quai sa minchün. Mia forza cun sunar il
clavazzin es il sentimaint. Eu retegn cha la scienza sia la vita.
LANE. S’inclegia, Sir.
ALGERNON. E, per quai chi reguarda la scienza, suna fats ils sandwiches cun
cucumers per Lady Bracknell?
LANE. S’inclegia, Sir. (El preschainta il plateau  culs sandwiches cun
cucumers)
ALGERNON. (tils examinescha, piglia duos e’s metta a sezzer sül canapè.) Oh
... Ch’El taidla, Lane, in Seis cudesch d’economia ha’l notà chi saja gnü bavü ot
butiglias da Champagne (pronunzchar a la francesa e na dir Schampagner) in
gövgia saira, cur cha’l Lord Shoreham e Mr. Worthing sun stats al dinner qua
pro no.
LANE. Per esser precis. Ot butiglias interas ed üna mezza.
ALGERNON. Co es quai cha’ls serviturs in ün’economia d’ün hom sulet as
laschan gustar il Champagne uschè chi nu resta bod plü nüglia? Eu dumond be
per esser infuormà.
LANE. Sir. - A meis parair es quai üna dumonda da la qualità. Eu n’ha constatà
chi nu’s chatta bod ingüns Champagnes da qualità aint in - economias da
maridats
ALGERNON. Dieu perchüra e dosta. Es la vita dals maridats propcha uschè
demoralisanta?
LANE. Sir. Eu pens cha la vita da maridà possa esser üna situaziun plaschaivla.
Ma eu nu sun experimentà avuonda in quist sectur. Fin uossa suna stat maridà be
üna jada. E quai, in conseguenza d’üna malincletta tanter mai ed üna persuna
giuvna.

L-WIL 1-5_Earnest versiun Sent_(vl) y


4
ALGERNON (ün pa malpazchaint ).  Eu tem cha Sia vita matrimoniala nu
m’interessa fichun.
LANE. S‘inclegia, Sir. Quai propcha nun es ün tema interessant. Eu svess nu
pens mai landervia.
(i sclingia)
ALGERNON. Eu n’ha plaina incletta per quai.
LANE. Mr. Earnest Worthing.
ALGERNON. Bun, Lane, grazcha fich, per intant.
LANE. Grazcha fich, Sir.
(Jack cumpara. Lane va.)
ALGERNON. E lura. Co vaja meis char Earnest? Che motivs hast tü da gnir a
Londra?
JACK. Che motivs? Che motivs.  Eu am vögl divertir. Divertir. Che voust oter.
E tü, Algy, est darcheu cha tü mangiast, sco’l solit.
ALGERNON (seccà.) In circuls plü elevats esa üsità chi’s piglia il tè ed alchet
da mangiar intuorn las tschinch la davomezdi.
JACK. Hallo, hallo! Perche, tuot quistas tazzas? Perche quists sandwiches da
cucumers? Perche tuot quist schmalajà luxus in teis giuvens dis? Chi vegn pel
tè?
ALGERNON. Ah. – Be tanta Augusta e Gwendolen.
JACK. Ma quai es grondius.
ALGERNON. Quai es teis avis. Ma eu tem cha tanta Augusta nun haja güsta
bler plaschair da verer a tai.
JACK. Pudess eu forsa savair perche?
ALGERNON. Meis char banadi. Il möd co cha tü fast bella tschera e fast il flirt
cun Gwendolen es penibelischem, almain uschè penibel sco il möd da
Gwendolen da far il flirt cun tai.
JACK. Eu n’ha jent a Gwendolen.  Eu sun gnü hoz a Londra per tilla dumandar
da gnir mia duonna.
ALGERNON. Tü vaivast bain dit cha tü sajast gnü a Londra per at divertir. Per
mai nun es quai cha tü fast uossa oter co ün viadi d’affars.
JACK. Co be mâ as poja esser uschè pac romantic.

L-WIL 1-5_Earnest versiun Sent_(vl) y


5
ALGERNON. Eu nun incleg propcha brich che ch’üna dumonda da matrimoni
ha da chefar cun romantica. Id es fichun romantic dad esser inamurà. Ma üna
dumonda da matrimoni, definitiva, nun es propcha per nöglia alch romantic. Id
es pussibel cha la dumonda vegna acceptada. E cun quai – es tuot la tensiun a
fin. L’essenzial da la romantica es l’intschertezza. (Jack es ch’el voul tour ün
sandwich da cucumers, Algernon til interrumpa be sech.) Fast il bain da laschar
stara ils sandwiches da cucumers. Quels sun exclusivmaing per tanta Augusta.
(Algernon piglia ün sandwich per sai e til mangia. )
JACK. Ma taidla. Tü est cha tü mangiast tuotta pezza da quists sandwiches.
ALGERNON. Ma quai nun es il listess. Augusta es mia tanta. (Piglia ün plat da
suot sü.) Guarda qua. Piglia ün toast cun sü painch. Toasts cun sü painch, quai
es per Gwendolen. Gwendolen es be narra per toasts cun sü painch.
JACK (piglia üna.) I sun propcha buns e gustan stupend.
ALGERNON. Ma – be plan – be plan, meis char. Tü nu manglast güst schnattir
tuots. Tü at cumportast sco scha tü füssast fingià maridà cun ella. Tü nun est
amo maridà per nüglia ed eu nu crai chi vegna mai adaquella.
JACK. Che diavel manajast cun quai cha tü dist?
ALGERNON. Ma ... prüma nu maridan las duonnas mai als homens chi tillas
plaschan per far il flirt.
JACK. Che? Plufrarias.
ALGERNON. Ingünas plufrarias. La vardà es quai. Be uschea poust incleger chi
dà ün tala quantità dad homens chi vivan sulets. E seguonda: Eu nu ta dun meis
acconsentimaint.
JACK. Teis acconsentimaint.
ALGERNON. Schi, propcha uschea, meis char. Gwendolen es mia cusdrina, üna
cusdrina da prüm grà, ed avant co ch’eu permetta cha tü tilla maridast am stoust
tü declarar tuot l’istorgia cun Cecily.  (El sclingia.)
JACK. Cecily. Che manajast cun „l’istorgia cun Cecily“.  Eu nu cugnuosch ad
ingün chi ha nom Cecily. (Lane cumpara.)
ALGERNON. Ch’El am maina l’etui da cigarettas cha Mr. Worthing ha invlidà
d’incuort aint il salon.
LANE. Be ün mumaint. (Lane parta.)
JACK. Voul quai dir cha tü hajast meis etui da cigarettas. Quai am vessast pudü
dir ün pa plü bod. Bod ch’eu vess publichà ch’eu detta üna recumpensa
considerabla a chi chi’m restituischa meis etui.

L-WIL 1-5_Earnest versiun Sent_(vl) y


6
ALGERNON. Quai, uschea am para, füss üna stupenda idea. Mia buorsa es
pluchöntsch flincha pel mumaint.
JACK. Ma uossa cha quist guaffen es darcheu avant man, nu vala plü la spaisa
da render public chi dess üna recumpensa. (Lane maina l’etui sün ün plateau.
Algernon til piglia be subit in man. Lane parta.)
ALGERNON. Per dir il vaira, Earnest quist am para tuot magari da pedant.
(driva l’etui.) Ma da tschella vart nu giouva quai üna gronda rolla – uossa ch’eu
leg la gravüra vezza cha l’etui gnanca nun es teis.
JACK. Cler ch’el es meis. (va davo Algy.) Tü til hast vis fingià tschient jadas. E
tü nun hast propcha ingün dret da leger che chi’d es gravà. I nu’m para cha quai
s’affetscha per ün gentleman inglais da svutrar e sbuondriar in etuis da cigarettas
privats.
ALGERNON. Ma taidla. Id es bain absurd da lair stabilir reglas chi dischan che
chi’s po leger e che brich. La cultura dal temp modern viva impustüt da lectüras
chi füssan scumandadas.
JACK. Quai es eir per mai tuot cler. La cultura nun es ün tema per üna
discussiun privata. Eu nu vögl oter co avair inavo meis etui da cigarettas.
ALGERNON. D’accord. Ma quist nun es gnanca teis etui da cigarettas. Quist
etui es ün regal d’inchün chi ha nom Cecily e tü hast dit be avant cha tü nu
cugnuoschast ad ingün chi ha nom uschea.
JACK. Mo bain. Scha tü voust propcha savair. Cecily es mia tanta.
ALGERNON. Mo di tü. Tia tanta.
JACK. Mia tanta. Dal rest, üna dama attempada, fich scharmanta.  Ella abita a
Tunbridge Wells. Tscha, fa e dà nan quel etui, Algy.
ALGERNON. (va davo il canapè.) Ma perche as nomn’la lura „pitschna
Cecily“, sch’ella es tia tanta ed abita a Tunbritg Wells? (El legia.) „da la
pitschna Cecily cun tuot l’amuraivlezza“.
JACK (va vi pro’l canapè e sta in schnuoglias lasura). Ma taidla uossa tantüna.
Che diavel at para uschè straordinari. Tschertas tantas sun grondas, tschertas nu
sun grondas. Da decider sur da quai as stoja propcha surlaschar a las tantas
svess.
(El segua ad Algernon tras la stanza.)
ALGERNON. Ma perche at nomna tia tanta a tai Uncle? „Da  la pitschna Cecily
per seis char Uncle Jack“.  Eu nu vögl dafatta bricha contestar ch’üna tanta
possa esser pitschna. Ma i nu’m voul propcha na ir per testa perche ch’üna tanta

L-WIL 1-5_Earnest versiun Sent_(vl) y


7
- ch’ella sia pitschna o gronda – dia „Uncle“ a seis agen neiv. E, per finir, tü nun
hast nom Jack, dimpersè Earnest.
JACK. Eu nun ha nom Earnest, dimpersè Jack.
ALGERNON. Quantas jadas cha tü m’hast dit cha tü hajast nom Earnest. Eu at
n’ha eir adüna preschantà sco Earnest. Schi’s cloma a tai, schi reagischast sül
nom Earnest. Ed implü, tü guardast propcha oura sco scha tü vessast nom
Earnest. Il nom disch tuot. Tü guardast oura sco l’hom il plü onest ch’eu n’ha
mai inscuntrà. Id es plü co absurd scha tü pretendast cha teis nom nu sia Earnest.
Qua, guarda, eu at muoss la chosa per scrit: sün tias cartas da visita (el piglia
üna our da la curuna da cudeschs): „Mr. Earnest Worthing, B 4, The Albany,
Londra“. Eu possed dimena üna cumprouva incontestabla. (el metta la carta da
visita in gialoffa.)
JACK. Insomma. In cità na’haja nom Earnest e sül pajais n’haja nom Jack. E
l’etui da cigarettas n’haja survgni sül pajais.
ALGERNON. Va bain. Va bain. Ma quai nu declera per nüglia il fat cha tia
pitschna tanta Cecily chi abita a Tunbritge Wells, at nomna „her dear Uncle“.
Uossa taidla meis char, fa e vè oura culla pomma. Quinta uossa. Quinta tuot
l’istorgia. Eu poss bain manzunar, be sperapro, ch’eu at n’ha adüna resguardà
sco ün Bunburyan taciturn e lavà cun tuot las auas. E uossa suna sgür cha quai
es uschea.
JACK: Bunburyan? Che diavel voust dir cun quai? Che voul quai dir?
ALGERNON. Eu at declerarà il sen da quista expressiun importanta, pür cur cha
tü hast fat il bain da’m spiegar perche cha tü hast nom Earnest in cità e Jack sül
pajais.
JACK. Il prüm am dast tü meis etui da cigarettas.
ALGERNON. Cun plaschair. (til da l’etui.) Bun. Uossa schi cumainza cun tias
spiegaziuns. E tü nu manglast metter frain a tia fantasia. (as tschainta sün
canapè.)
JACK. Meis char Algy. Mias spiegaziuns nun han da chefar zist segn culla
fantasia. I’s tratta d’ün’istorgia tuotttafat banala. Meis bap adoptiv, il vegl Mr.
Thomas Cardew, ha stipulà in seis testamaint ch’eu dessa esser l’avuà da sia
abiadia Cecily Cardew. Sast, schi’s vain tschernü sco avuà, s’esa sforzà da
güdichar tuot insembel d’ün püt da vista moral ün pa plü elevà. I’s tratta da la
dumonda schi’s fa seis dovair. E cun quai cha’l  „far seis dovair“  nun es alch
chi promouva il bainstar corporal e spiertal – e per pudair ir da temp in temp a
Londra n’haja adüna pretais ch’eu n’haja a Londra ün frar plü giuven cun nom
Earnest. E cha quel Earnest sia ün chi va adüna ün pa sur la las lattas oura. Meis
char Algy, quist es la simpla e püra e s-chetta vardà.

L-WIL 1-5_Earnest versiun Sent_(vl) y


8
ALGERNON. La vardà nun es mai püra e s-chetta e .. fich d’inrar simpla. Sast,
tü nun est oter co ün simpel Bunburyan. Eu vaiva plü co radschun cun dir quai.
Tü est perfin ün dals Bunburyans ils plü raffinats ch’eu cugnuosch.
JACK. Ma che diavel quintast?
ALGERNON. Taidla bain! Tü hast inventà ün frar plü giuven cun nom Earnest,
fich cumadaivel per cha tü possast ir per main da che a Londra. Eu n’ha inventà
ad ün invalid cun nom Bunbury, chi’m vala or, per ch’eu possa ir per main da
che sül pajais. Sast. Bunbury es vairamaing impajabel. Scha la sandà da
Bunbury nu füss uschè fallatschusa, schi nu pudessa gnir cun tai al dinner da
quista saira al „Willis“.  Perche ch’eu vaiva impromiss a tanta Augusta da tilla
far üna visita.
JACK. Eu nu m’algord ch’eu at vess giavüschà da gnir a mangiar cun mai quista
saira.
ALGERNON. Eu sa bain. Tü pigliast ils invids adüna sülla spadla ligera. Ma pür
cha tü spachast. I nu dà nüglia chi sparmala a la glieud daplü co schi nu
tschüffan invids.
JACK. Tü pür va pro tia tanta Augusta.
ALGERNON. Eu gnanca nu m’insömg dad ir. I’m basta cumplettamaing dad
esser üna jada l’eivna pro paraints al dinner. Eu sa precis sper chi ch’ella am
fess sezzer quista saira. Ella am mettess probabel-maing a sezzer sper Mary
Farquhar. E quella nu fa oter co far il flirt cun seis hom chi sezza visavi. Quai es
plü co dischagreabel. Na, quai es dafatta indezaint ... e pür cha tü sapchast quist
möd da’s cumportar impussibel chatta adüna daplü simpatisants. Id es ün s-
chandel a verer quantas duonnas chi fan il flirt culs agens homens a Londra. Ma
uossa ch’eu sa cha tü est propcha ün dret Bunburyan, am fessa grond plaschair
da discuorrer cun tai sur dal „bunburyiar“ . Eu at decleress jent las reglas dal gö.
JACK. Eu nu’m saint per nüglia sco Bunburyan. Scha Gwendolen am piglia sco
hom, schi lovaraja via a meis frar. Anzi. Eu crai ch’eu til coppa in mincha cas.
Cecily ha cumanzà a s’interessar ün pa massa intensivmaing per el. Ed eu at
racumond instantamaing da far il listess cun Mr. ... cun teis ami invalid ed amalà
cun quel nom absurd ... ch’ingün dianzer nun es bun da tgnair adimmaint.
ALGERNON. Che t‘impaissast? Nüglia nu’m po separar da meis frar. E scha tü
vessast da’t maridar üna jà - quai chi’m para fichun improbabel - , schi füssast
plü co cuntaint dad imprender a cunguoscher a Bunbury.
JACK. Quai es plufrarias. Sch’eu marid ad ün esser uschè scharmant ed
attractiv sco Gwendolen – e Gwendolen es la prüma duonna in mia vita ch’eu
less propcha maridar, schi nu douvra propcha per nüglia a Bunbury.

L-WIL 1-5_Earnest versiun Sent_(vl) y


9
ALGERNON. Lura til douvra tia duonna. Tü nu parast da lair incleger ch’ün
„ménage à trois“ spordscha trategnimaint e cha be in duos esa plü co lungurus.
(I sclingia.)
ALGERNON. Oh! Des. - Quai nu po esser ingün oter co tanta Augusta. Be
paraints e credaders sclingian al möd sco chi tuna la musica da Richard Wagner.
Di’m svelt. Co es quai? Sch’eu absorbesch a tanta Augusta per desch minuts,
per cha tü possast declarar l’amur a Gwendolen e tilla dumandar dad esser tia
duonna – invidessast lura a mai al dinner al „Willis“?
JACK. Hai, hai. Scha tü voust propcha.
ALGERNON. Schi. Ma eu speresch cha tü manajast sül seri. Eu nu cumport a
glieud chi nu piglia sül seri il mangiar. (Lane cumpara.)
LANE. Lady Bracknell e Miss Fairfax. (Algernon va incunter ad ellas).
LADY BRACKNELL. Buna saira, meis char Algernon. Eu sper chi nu detta
ingüns plonts cunter tai.
ALGERNON. Ma eu nun ha propcha na da plondscher, tanta Augusta. (Lady
bracknell Vezza a Jack e til salüda fraida sco’l glatsch) (invers Gwedolen).
Perdieu. Tü est vairamaing eleganta.
GWENDOLEN. Quai suna bain adüna. Nun es quai uschea, Mr. Worthing?
JACK. Natüralmaing. Ella as preschainta adüna in möd perfet.
GWENDOLEN. Eu speresch cha quai nu sia propcha uschea. Uschigliö nu
vessa ingünas pussibiltats da’m sviluppar. Eu fess quint da’m sviluppar, e quai
in bleras direcziuns.
(Gwendolen e Jack as tschaintan in ün chantun.)
LADY BRACKNELL. No eschan ün pa in retard, Algernon. Ma eu n’ha stuvü
far amo svelt üna visita a Lady Harbury. Daspö chi’d es mort seis hom nu suna
plü statta pro ella. Da star stut co cha quella duonna s’ha müdada –  bod na plü
da cugnuoscher – ella guarda oura vainch ons plü giuvna. Üna tazza tè am fess
bain uossa. Forsa cun ün da quels stupends sandwiches cun cucumers cha tü am
vaivast impromiss.
ALGERNON. Ma s’inclegia tanta Augusta (va vi pro la maisa dal tè,
consternà.) Per l’amur da Dieu, Lane. Perche nu vaina ingüns sandwiches cun
cucumers? Eu tils vaiva tantüna postats sco chi tocca.
LANE (seriusischem.) Hoz a bunura nu d’eira plü ingüns cucumers al marchà.
Eu sun i duos jadas a verer.
ALGERNON. Ingüns cucumers.

L-WIL 1-5_Earnest versiun Sent_(vl) y


10
LANE. Gnanca a pajar in munaida bluotta
ALGERNON. Va bain, Lane, grazcha.
LANE. Grazcha, Sir. (parta.)
ALGERNON. Chara tanta Augusta. I’m displascha fich chi nu dà ingüns
cucumers, gnanca a pajar in munaida bluotta.
LADY BRACKNELL. Quai nun es uschè mal, Algernon. Eu n’ha be güst
mangià strüzzels in painch pro Lady Harbury. Povretta. I para ch’ella viva plü
be pel plaschair dal mumaint.  (Algernon tilla spordscha il tè.) Grazcha.
Algernon. Eu n’ha üna gronda surpraisa per tai, quista saira. Eu at mettarà a
sezzer sper Mary Farquhar. Quai es üna duonna agreabla e plü co attenta invers
seis hom. Id es delizius dad observar a quels duos.
ALGERNON. Eu tem, chara tanta Augusta, ch’eu am stopcha s-chüsar per
quista saira.
LADY BRACKNELL. Eu nu speresch cha tü manajast sül seri. Quai metta
suotsura tuot meis uorden da sezzer a maisa. Teis pover barba stuvess mangiar
in stanza. Per furtüna ch’el es adüsà vi da quai.
ALGERNON. I m’es propcha fich penibel. Ma be avant paca pezza n’haja
surgni ün telegram chi ha fat assavair cha meis ami Bunbury stetta darcheu fich
mal. (El dà ün’ögliada a Jack). I’m giavüschan da gnir plü svelt pussibel.
LADY BRACKNELL. Ün cas straordinari. Quist Mr. Bunbury para propcha
dad avair üna malatia fich rara.
ALGERNON. Propcha. El es vairamaing da cumplondscher.
LADY BRACKNELL. Eu stögl propcha dir, Algernon, i füss ura e temp cha
quist Mr. Bunbury as decida finalmaing sch’el voul viver o sch’el voul murir.
Quist via e nan in quista dumonda es simplamaing absurd. Eu neir nun ha
ingün’incletta per la simpatia chi’d es uossa moda dad avair pels invalids. Dal
rest dia quai adüna darcheu eir a teis pover barba, ma quel nu piglia nota da quai
ch’eu di ... in mincha cas nun esa gnü meglder cun sas mendas. Eu füss dimena
fich satisfatta, scha tü fessast il bain da drizzar oura a Mr. Bunbury, in meis
nom, ch’el dessa far il bain da nun avair darcheu üna recascada in sonda chi
vain. Eu sun nempe dependenta da tai per ün arrandschamaint musical. Quai es
meis ultim retschaivimaint ed eu n’ha nair dabsögn dad alch chi metta in
movimaint la conversaziun. Id es la fin da la stagiun e tuot chi ha dit e quai chi
savaivan da dir. Per la gronda part es quai pac o nüglia.
ALGERNON. Eu discuorrarà cun Bunbury, sch’el nun es pers via. Ma eu
m’impais ch’eu at possa imprometter  ch’el s’haja remiss fin sonda. Id es
propcha greiv da tscherner ils drets tocs da musica. Scha las cumposiziuns sun

L-WIL 1-5_Earnest versiun Sent_(vl) y


11
bunas, schi ingün nu taidla. Schi sun noschas, lura nu discuorra plü ingün. Scha
tü vainst ün mumaint cun mai vi la stanza da musica, schi pudaina discutar il
program ch’eu am vaiva laschà ir tras il cheu.
LADY BRACKNELL. Grazcha fich, Algernon. Tü est vairamaing fich attent.
(Ella sta sü e segua ad Algernon.) Il program sarà sainza dubi fascinant, cur cha
no vain eliminà quai chi sto gnir eliminà. Gwendolen, vainst eir tü?
GWENDOLEN. Subit. Mamma.
(Lady Bracknell ed Algernon van vi la stanza da musica. Gwendolen resta.)
JACK. Id es stat ün bel di hoz, Miss Fairfax.
GWEDOLEN. Per plaschair, ch’El nu discuorra cun mai sur da l’ora, Mr.
Worthing. Cur ch’inchün cumainza a discuorrer cun mai sur da l’ora, nu suna
mai dal tuot sgüra ch’in fuond manaja’l alch oter. E quai am fa gnir tuot
nervusa.
JACK. Ella ha radschun. Eu manai propcha alch oter.
GWENDOLEN. Quai n’haja pensà. Vezza’l, eu n’ha adüna radschun.
JACK. Eu tilla less jent giavüschar da’m permetter da profitar da dal fat cha
Lady Bracknell es pel mumaint absainta ...
GWENDOLEN. Eu cussagl fich da far quai. Mia mamma ha nempe ün möd da
capitar in ün dandet e da‘s masdar in situaziuns propcha al mumaint chi nu’s
tilla spetta.
JACK (nervus). Miss Fairfax, daspö ch’eu Tilla n’ha inscuntrada la prüma jada,
Tilla admir eu daplü co tuot tschellas duonnas .... ch’eu n’ha vis fin uossa, daspö
ch’eu n’ha inscuntrà ad Ella....
GWENDOLEN. Schi, quai m’es fich consciaint. Ed eu vess giavüschà bleras jà
ch’El vess muossà quai plü manifestamaing eir in public. A mai m’ha’L adüna
fascinada in ün möd irresistibel. Fingià avant co ch’eu Til n’ha inscuntrà am
sentiva eu atratta dad El. (Jack tilla guarda tuot stut.) Mr. Worthing, eu speresch
fich ch’El sapcha cha no vivain – eu speresch fich ch’El sapcha quai Mr.
Worthing, in ün temp dals ideals. Meis ideal es adüna stat quel da m’inamurar in
ün hom chi ha nom Earnest. Id es alch in quel nom, alch tuottafat special, alch
chi inspira üna fiduzcha illimitada. In quel mumaint cha Algernon m’ha dit ch’el
haja ün ami chi haja nom Earnest, n’haja savü chi sia meis destin ch’eu
m’inamura in El.
JACK. Ma tü nu larast bricha dir cha tü nu’m vessast jent, sch’eu nu vess nom
Earnest?
GWENDOLEN. Ma tü hast nom Earnest.

L-WIL 1-5_Earnest versiun Sent_(vl) y


12
JACK. Schi. Eu sa. Ma miss il cas chi füss otramaing. Tü nu manajast
onestamaing cha lura nu’m vessast jent.
GWENDOLEN (svelta). Ma quist nun es cler e net nügl’oter co üna
speculaziun.
JACK. Ma, darling, persunalmaing – sch’eu am possa permetter dad esser sincer
– persunalmaing nu dun eu ün grond pais al nom Earnest....eu pens chi detta üna
schurma da noms chi sun bler plü bels. Eu n’ha, per exaimpel, l’impreschiun cha
Jack sia ün nom cun scharm.
GWENDOLEN. Jack? .... Ma na. Il nom Jack nun es musical, anzi, el nun ha
propcha ingüna musica. El nun electrisescha. El nu prodüa ingünas vibraziuns....
eu n’ha cugnuschü divers Jacks. Tuots insembel, sainza excepziuns, d’eiran
terribelmaing
JACK. Gwendolen. Eu am stögl far battiar be subit – eu manai, no ans stain
maridar be subit. Plü svelt pussibel.
GWENDOLEN. Ha’L propcha dit „maridar“, Mr. Worthing.
JACK (stut). Ma. ... Dal sgür. Ella sa bain ch’eu Tilla n’ha jent ed Ella m’ha eir
dat d’incleger ch’eu nu sun dal tuot indifferent per Ella.
GWENDOLEN. Eu Tilla aduresch. Ma El nu m’ha dumandada in tuotta fuorma.
Maridar, quai nun es mai stat in discussiun. Quel tema nu vaina gnanca toc.
JACK. Lura... Das-cha forsa am permetter da Tilla dumandar uossa in tuotta
fuorma.
GWENDOLEN. Eu n’ha l’impreschiun cha l’occasiun sia plü co buna. Per
evitar mincha dischillusiun da Sia vart , Mr. Worthing, Til vöglia dir cler e net e
francamaing ch’eu sun fermamaing decisa dad acceptar  Sia dumonda.
JACK. Gwendolen.
GWENDOLEN. Schi. Mr. Worthing che ha’L da dir a mai?
JACK. Ma Ella sa bainischem che ch’eu n’ha da dir.
GWENDOLEN. Schi. Ma El nu disch.
JACK. Gwendolen. Voul Ella maridar a mai? (as metta in schnuoglias.)
GWENDOLEN. Ma s’inclegia ch’eu vögl, darling. Ma dürà haja lönchezzas. Eu
tem cha tü hajast fich paca experienza per quai chi reguarda propostas da
marida.
JACK. Ma, darling, in tuot mia vita nun haja mai gnü jent ad inchün oter co a
tai.

L-WIL 1-5_Earnest versiun Sent_(vl) y


13
GWENDOLEN. D’accord. Ma ils homens fan qua o là propostas da marida be
per trenar ün pa - Che bels ögls blaus cha tü hast Earnest. I sun propcha fich
blaus.  – eu sper cha tü am guardast adüna uschea sco uossa, eir schi’d es
d’intuorn glieud estra.
(Lady Bracknell cumpara.)
LADY BRACKNELL. Mr. Worthing ch’El fetscha e stetta sü, ch’El schmetta
cun quista posa acrobatica da l’impussibel.
GWENDOLEN. Mamma! (Jack prouva da star sü, ma Gwendolen til
impedischa.)  Eu at stögl giavüschar dad ir our da stanza. Tü vainst propcha al
fos mumaint. Mr. Worthing nun ha amo fini.
LADY BRACKNELL. Nun ha amo fini? Cun che? Sch’eu das-ch dumandar.
GWENDOLEN. Eu m’ha güsta fat spusa cun Mr. Worthing. (Tuots duos as
drizzan sü.)
LADY BRACKNELL. S-chüsa. Ma tü nun est spusa cun ingün. Cur cha tü at
fast spusa, quai at annuzcharaja  eu - o lura teis bap -  scha la sandà til permetta
quai. Ün spusalizi, quai nun es sgür brich üna chosa chi po gnir surlaschada al
bainplaschair d’üna persuna giuvna. ... E uossa Mr. Worthing n’haja il bsögn da
til far ün pêr dumondas. Ed intant ch’eu fetsch quistas dumondas, Gwendolen,
spettarast tü cagiò aint illa charrozza.
GWENDOLEN (cun tun da rimprover). Mamma.
LADY BRACKNELL. Aint illa charrozza, Gwendolen.
GWENDOLEN. Bain. Mamma.  (Ella sorta, lapro es sia ögliada drizzada sün
Jack.)
LADY BRACKNELL  (sezza giò). El po eir tour plazza,  Mr. Worthing
(tschercha ün taquint ed ün rispli in sia tas-cha.)
JACK. Grazcha, Lady Bracknell, eu stun jent in pè.
LADY BRACKNELL (cun taquint e rispli.) I’m displascha da Til stuvair
comunichar ch’El nu figüra sün mia glista dals homens giuvens chi sun
acceptabels. Ma eu sun sainz’oter pronta d’agiundscher Seis nom, per cas cha
Sias respostas as cunfan cun las pretaisas d‘üna mamma vairamaing amuraivla.
Füma’L?
JACK. In princip schi. Eu stögl conceder. Eu füm.
LADY BRACKNELL. Quai am fa plaschair. Ün hom stuvess adüna avair
ün’occupaziun. I dà bler massa blers homens chi nu fan nüglia a Londra. Che età
ha’L?

L-WIL 1-5_Earnest versiun Sent_(vl) y


14
JACK. Vainchanouv ons.
LADY BRACKNELL. Ün età ideala per as maridar. Eu sun adüna statta da
l’avis ch’ün hom chi’s voul maridar stopcha savair tuot o nüglia. Che sa’L El?
JACK (ün pa in duidas). Eu nu sa nüglia, Lady Bracknell.
LADY BRACKNELL. I’m fa fich plaschair da dudir cha quai es uschea. Eu nu
poss acceptar chi’s tschavatta vi da l’ignoranza, datta da la natüra. L’ignoranza
es sco ün früt exotic delicat. Apaina chi’s tilla tocca, perd’la sia glüschur. Quant
ot es Seis guadogn?
JACK. Tanter set ed otmilli pounds l’on.
LADY BRACKNELL. Titels da valur o immobilias?
JACK. Impustüt titels da valur.
LADY BRACKNELL. Quai am quieta. Las impostas e las taxas chi sun da pajar
süllas immobilias intant chi’s viva e cur chi’s moura han l’effet cha las
immobilias nu sun plü ni ün profit ni ün plaschair.
JACK. Eu n’ha eir üna chasa sül pajais, e natüralmaing cun be daspera, ün
cuntegn da terrain da 1500 acres (pron.: eikes), quai es var 6 080 500m2. Schi,
circa quai. Quai sarà güst.
LADY BRACKNELL. Üna chasa sül pajais. Quantas stanzas? Va bain, quista
dumonda pudaina discuter plü tard. Ma eu speresch fich ch’El haja eir üna chasa
a Londra. I nu’s po tantüna na pretender ch’üna duonna giuvna sco Gwendolen
passainta sia vita in üna chasa sül pajais.
JACK. Ma. Eu n’ha üna chasa al Belgrave Square a Londra. Ma quella duna a fit
d’on in on a Lady Bloxham. S’inclegia ch’eu poss desdir la chasa subit ch’eu
tilla douvr, il temp da desditta es ün mez on.
LADY BRACKNELL. Lady Bloxham. Incuntschainta.
JACK. Eu poss incleger. Ella as muossa pac in società. Lady Bloxham es üna
duonna fich attempada.
LADY BRACKNELL. Ma hoz nu’s poja plü dir cha esser attempà vöglia dir a
listess temp eir chi’s sia da bun caracter. Che numer dal Belgrave Square?
JACK. 149
LADY BRACKNELL (dond dal cheu). Quai es la vart a la veglia. Eu savaiva
cha alch nu tuorna. Ma quai as lascha correger sainza problems.
JACK. Manaj’La?  La vart da la via, o il möd a la veglia.

L-WIL 1-5_Earnest versiun Sent_(vl) y


15
LADY BRACKNELL  (severa). Tuots duos problems, schi fa dabsögn. Mr.
Worthing. Che es seis püt da vista per quai chi reguarda la politica?
JACK. Ma politicamaing nun haja ingün püt da vista. Eu sun liberal.
LADY BRACKNELL. Ah. Quels sun da quintar pro’ls conservativs. E uossa,
las chosas main importantas. Seis genituors, vivna amo?
JACK. I sun morts tuots duos.
LADY BRACKNELL. Tuots duos? Perder ün dals genituors, quai po esser üna
disgrazcha. Ma perder tuots duos – quai guarda oura sco schi nu’s füss attent
avuonda. Chi d’eira Seis bap?
JACK. Eu tem ch’eu nu sapcha quai. Lady Bracknell. Id es nempe uschea. Eu
n’ha dit ch’eu n’haja pers meis genituors. Plü güst füssa forsa sch’eu vess dit o
sch‘eu dschess cha meis genituors hajan pers a mai... eu nu sa nempe dingionder
ch’eu deriv, eu nu sa propcha nüglia da mia genealogia. Eu sun gnü .... eu sun
gnü chattà.
LADY BRACKNELL. Chattà?
JACK. Mr. Thomas Cardew, barmör, ün gentleman attempà, benefactur,
bainvugliaint ed amiaivel, m’ha chattà e m’ha dat il nom da Worthing, cun quai
ch’el vaiva in gialoffa ün bigliet da prüma classa per Worthing, cur ch’el m’ha
chattà. Worthing es ün lö da cura da stà in Sussex.
LADY BRACKNELL. Ed ingio Til ha chattà quist gentleman-benefactur chi
vaiva in gialoffa ün bigliet da prüma classa per quist lö da cura?
JACK (fich serius). In üna tas-cha da viadi.
LADY BRACKNELL. In üna tas-cha da viadi?
JACK (fich serius). Schi. Lady Bracknell. Eu d’eira lovà in üna tas-cha da viadi,
cur ch’el m’ha chattà. In üna tas-cha da viadi da chürom, magari gronda, naira,
cun magnems sco staffas – in sai üna tas-cha da viadi tuot normala.
LADY BRACKNELL. Ed in che lö es quist Mr. Thomas Cardew intivà in
vicinanza da quista tas-cha?
JACK. Pro’l deposit dal bagagl da la Victoria Station. Alch sto esser gnü
sbarattà.
LADY BRACKNELL. Al deposit dal bagagl da la Victoria Station?
JACK. Schi. Sül perron ingio chi partan ils trens per Brigton.
LADY BRACKNELL. Il perron. Quai nun es important, Mr. Worthing. Eu stögl
però constatar ch’eu sun schoccada da quai ch’el m’ha be güst quintà. Da

L-WIL 1-5_Earnest versiun Sent_(vl) y


16
nascher o da gnir trat sü in üna tas-cha da viadi -  cha quella haja magnems sco
staffas o na – quai am para tantüna ün möd chi demuossa ün spredsch fatal per
quai chi’d es üsità in connex culla vita da famiglia, quai es ün möd chi algorda
als plü terribels excess da la revoluziun francesa. Ed eu presüm ch’el sapcha che
effets cha quel evenimaint disgrazchà ha gnü. Il deposit da bagagl d’üna staziun
pudess forsa eir esser ün mez per zoppantar üna indiscreziun sociala -
probabelmaing sun tals lös gnüts dovrats per main da che in quista maniera.
JACK. Ma. Das-cha dumandar che ch’Ella am cusgliess da far? Eu nu mangl
sgür na dir ad Ella ch’eu farà propcha tuot il pussibel per render furtünada a
Gwendolen.
LADY BRACKNELL. Ma Mr. Worthing. Eu Til cussagl instantanamaing da
metter in trais-cha tuot las relaziuns ch’El ha e da’s sforzar da gnir nanpro cun
almain ün dals genituors, cha quai sia ün exemplar masculin o feminin quai es
listess.
JACK. Bain. Ma, neir culla megldra vöglia nu saja co metter ad ir alch uschea.
La tas-cha da viadi, quella bain, quella es avant man. Quella es aint illa stanza da
la büschmainta. Eu pens cha quai Tilla stess bastair, Lady Bracknell.
LADY BRACKNELL. Stess bastair, Sir. Che ha quella tas-cha da chefar cun
mai? El nu pensarà sül seri ch‘eu e Lord Bracknell ans pudessan eir be imaginar
da permetter cha nossa figlia - cha no vain educà cun gronda chüra - as marida
in üna famiglia chi deriva d’ün deposit da bagagl. Good morning, Mr. Worthing.
(Lady Bracknell svanischa cun üna fotta majestusa.)
JACK. Good morning. (Algernon, aint illa stanza da musica, cumainza a sunar
la marcha da nozzas. Jack, mez our d’sai da la rabgia, va vers l’üsch.) Cha‘l
diamper porta, Algy, rafüda cun quista terribla musica. (La musica rafüda.
Algernon cumpara, tuot cuntaint.)
ALGERNON. Oh! Meis bun. Nun haja funcziunà? Tü nu dscharast cha
Gwendolen t’haja dat ün chavogn? Eu sa. Ella dà chavogns, per main da che.
JACK. Che nardats. Cun Gwendolen es tuot sco chi  tocca. Per quai chi dependa
dad ella eschna spus. Ma sia mamma, quella es insupportabla. Quai es ün
dragun. Ma s-chüsa Algy. In tia preschentscha nu stessa dir dal mal a tia tanta in
tala maniera.
ALGERNON. Al cuntrari, meis char. I’m fa grond plaschair da tadlar, cur
ch’inchün disch dal mal da meis paraints. Quai es propcha quai chi tils fa esser
supportabels. Ils paraints, quai es üna bagascha seccanta chi nun ha ingün’idea
co chi’s dess viver e chi nun ha ingüna sensibiltà cur chi’s moura.
JACK. Plufrarias.

L-WIL 1-5_Earnest versiun Sent_(vl) y


17
ALGERNON. Propcha na.
JACK. Pervi da mai. Eu nu vögl discutar sur da quai. Cun tai esa adüna il listess.
Tü voust adüna discutar sur da tuot las chosas pussiblas ed impussiblas.
ALGERNON. Ma precis per quai suna qua las chosas.
JACK. Sch’eu pensess uschea, lura am tressa ün tun....(Üna posa). Taidla Algy.
Tü nu crajarast cha Gwendolen vegna ad esser sco sia mamma, dschain, in var
150 ons. Che pensast?
ALGERNON. Las figlia vegnan tuottas sco lur mammas. Quai es lur tragedia.
Ils homens na. E quai es lur tragedia.
JACK. Vess quist dad esser spiritus?
ALGERNON. Quai es formulà non plus ultra.
JACK. Eu sun stuf e marsch hozindi es minchün spiritus. I nu’s po ir ininglur
sainza inscuntrar a glieud spiritusa. Quai es ün don public. Eu giavüsch per main
da che chi detta amo ün bun pa glieud plufra sün quist muond.
ALGERNON. Da quella esa avuonda.
JACK. Eu vess ün schmalajà gust dad inscuntrar da quella glieud. Sur che
discuorrarà quella glieud?
ALGERNON. La glieud plufra? Ma s’inclegia sur da la glieud spiritusa.
JACK. Propcha. Glieud plufra.
ALGERNON. A propos. Hast tü dit a Gwendolen cha tü hajast nom Earnest a
Londra ed a chasa Jack?
JACK (da suringiò). Meis bun. La vardà nun es alch adequat per üna duonna
giuvna, bella be da magliar, e bain educada. Tü hast vairamaing ideas stranas sur
dal möd co chi’d es da’s cumportar invers las duonnas.
ALGERNON. L’unic möd da’s cumportar bain invers üna duonna es quel da
tilla surmanar, sch’ella es bella, o da laschar ch’ella stetta, sch’ella es trida.
JACK. Plufrarias.
ALGERNON. E teis frar? Co esa cun teis frar schlaschà?
JACK. Ingün problem. In ün’eivna è’l liquidà. Eu dscharà ch’el haja tschüf ün
cuolp, a Paris. Id es bain uschea chi dà adüna darcheu persunas chi tschüffan ün
cuolp.

L-WIL 1-5_Earnest versiun Sent_(vl) y


18
ALGERNON. Ma attenziun, meis bun. Quai es ün problem d’eredità. Quai es
üna malatia chi’d es caracteristica per interas famiglias. Tü fessast meglder da
dir: ün grond dafraid.
JACK. Est tü sgür ch’ün grond dafraid nun ha da chefar cull’eredità o cun alch
simil?
ALGERNON. S’inclegia.
JACK. Dimena. Meis char banadi frar Earnest tschüffa, a Paris,
inaspettadamaing, ün grond dafraid e moura. E cun quai es il problem evas.
ALGERNON. Ma tü hast bain quintà cha  .... Miss Cardew vaiva cumanzà a
s’interessar ün pa damassa per teis pover frar Earnest. Nu sarà quai üna nouva
ün pa düra per ella?
JACK. Na. All right. Cecily nun es üna plufretta romantica, per furtüna. Ella ha
ün appetit sco ün scudader, fa gitas e spassegiadas lungas e nun ha ingün
interess per sias lezchas.
ALGERNON. Eu vess gust da far üna jà sia cugnuschentscha.
JACK. Eu farà tuot meis pussibel cha quai nu capita. Ella es schmalajà bella ed
ha apaina cumpli deschdot ons.
ALGERNON. Dal rest. Hast tü dit a Gwendolen cha tü hajast üna avuadada
schmalajà bella chi ha apaina cumpli deschdot ons?
JACK. Ma taidla. Alch uschea nu’s picha sül sain grond. Cecily e Gwendolen
saran bainbod ün corp ed ün’orma. Eu scumet meis cheu cha, fingià davo üna
mezz’ura, minchüna tratta a tschella sco üna sour.
ALGERNON. Las duonnas fan quai pür davo chi s’han trattadas, avant, in milli
oters möds. Dimena, meis bun, scha no lain avair üna maisa inandret al „Willis“
staina far ed ir a’ns müdar.
LANE. Miss Fairfax.
(Gwendolen cumpara, Lane sorta.)
ALGERNON. Gwendolen. In buna fai...
GWENDOLEN. Algy. Volva‘t, per plaschair. Eu stögl dir alch tuot special a
Mr. Worthing.
ALGERNON. Propcha, in buna fai, Gwendolen, eu nu sa sch’eu at poss
permetter quai.
GWENDOLEN. Algy. Tü hast adüna ün möd fich immoral da reagir invers la
vita. Tü nun est amo vegl avuonda per reagir uschea.

L-WIL 1-5_Earnest versiun Sent_(vl) y